title: Wind waai verwagte hoë opbrengste weg

maintext:
This post is also available in: English
Graanprodusente in die Swartland, Overberg en Suid-Kaap het aansienlike skade gelei weens onnatuurlike weerstoestande wat stormsterkte winde na die gebiede gebring het. Produsente, reeds besig om wintergewasse te stroop, se verwagtinge vir ‘n bo-gemiddelde oes is die nek ingeslaan.
Na verlede jaar se droogte, het produsente uitgesien na bo-gemiddelde opbrengste. Die stormsterkte winde het verlede week veral in die Swartland-distrik groot skade aangerig op kanola en gars en veral op koring wat nie gestroop is nie. Alhoewel sekere gebiede meer as ander geaffekteer is, is daar min dele nie deur die winde geraak nie.
Die weerstoestande het Maandagaand na die Overberg en Suid-Kaap-distrikte uitgebrei. Produsente in dié gebiede sny wintergewasse plat juis om windskade te beperk, maar stormsterk winde het die verwagte gemiddelde tot bo-gemiddelde kanola-opbrengste weggewaai. Produsente het groot opbrengsverskille waargeneem met skade van tot 1 ton/ha.
Die onlangse windskade het as groot teleurstelling vir produsente gekom en alhoewel die omvang van die skade tussen gewasse en gebiede wissel, en die opbrengs potensiaal beïnvloed is, verwag produsente om steeds gemiddelde oeste te behaal.
Bron: Graan SA


title: ProAgri 225

maintext:
This post is also available in: English
Hoeveel woorde lê in 24 jaar se tydskrifte? Hoeveel masjiene het ons al op ProAgri se bladsye laat leef en werk? Met hoeveel boere en verskaffers het ons al gesels sedert die eerste ProAgri in November 1994 trots en vars van die rolpers af die landbou-omgewing gegroet het?
Dit is ’n onmoontlike taak om te tel, maar veel belangriker as die syfers is die indrukke wat bly soos die verhale van boere wat deur swaar beginjare gebeur het totdat hulle vandag toptegnologie kan bekostig om nog verder vooruit te boer. Daar is sinsnedes en oortuigings van boere en verskaffers wat in my kop bly draai, nie almal vir publikasie nie(!), maar die meeste is weldeurdag en met
die oog op die toekoms. “Ek leen mos net die grond by my nageslag,” vertel ’n boer in Wes-
Transvaal toe hy verduidelik waarom hy oorgeskakel het na minimumbewerking en biologiese bemesting.
“Jy kry mos ’n gevoel vir ’n masjien, jy hoor as hy gelukkig loop,” sê ’n boer wat geen ander mens naby sy hamermeule toelaat nie. “Jong, jy weet mos hoe is boere… hulle bestel ’n masjien vandag wat jy al gister moes afgelewer het, maar ons kla nie, dis ons mense,” sê ’n uitasem verkoopsman wat in ’n stofwolk by die plaashek uitverdwyn.
En uit die Noord-Kaap waar baie juweeltjies vandaan kom: “Enigeen wat nie lewendehawe met hierdie soort lorrie aanry nie, is van sy kop af.” Ek vertrou dat ons hier by ProAgri met ons unieke skryfstyl en mooi beskrywende woorde ook indruk maak en mense se kooplus met lekkerlag losmaak!
Ons skryf juis in hierdie uitgawe oor die mooi beskrywende benamings vir mielies in die ou dae en gee graag aan saadmaatskappye die geleentheid om te verduidelik wat vandag se simbole en syfers beteken.
Ons doop ’n Zimmatic-spilpunt wat al 40 jaar lank loop die Oupa van spilpunte en maak ’n paar draaie in die Noord-Kaap tussen die pekanboorde en tafeldruifwingerde. Maar laat ek ophou praat dat jy kan begin lees – hierdie maand stook ons ’n storm los! (As jy wil weet hoe, begin op bl 49.)
Boer slim!
Annemarie Bremner > annemarie@proagri.co.za
Lees ProAgri 225 hier: proagri_225_november_2018

fasttext_language: af


title: Valtrac los pekanboerdery se groot probleem op:

maintext:
This post is also available in: English
’n Opwindende en lonende produk om mee te boer is pekanneute en dit lyk nie of die aanvraag en gevolglike gunstige pryse in ons leeftyd ’n plafon sal bereik nie. Maar elke paradys het sy slang en pekanneutboerdery se slang was die oesery en skoonmakery. Vernuftige kontrêpsies is uitgedink soos optelrollers wat soos roomkloppers of eierklitsers lyk en oor neute op die grond gerol word om hulle op te tel, maar dit het nie regtig nie die probleem opgelos nie en is net geskik vir heel klein aanplantings.
Maar nou het Valtrac, die verskaffer wat bekend is dat hy boere se probleme verstaan en oplos, met die antwoord gekom wat pekanproduksie pure pret en profyt maak – die Colombo Nut Master CH 1230-pekanoesmasjien.
Hierdie nuttige masjien tel die neute rats en volledig van die grond af op, maak hulle skoon en gooi hulle in ’n bak wat 2,5 ton hou. Al die takkies, blare en vrughulsels blaas hy agter uit om kompos te word en as vogbewarende deklaag te dien.
Dit is Valtrac se beleid om niks te verkoop as dit nie vooraf deeglik getoets, indien nodig aangepas en as honderd persent doeltreffend bewys is nie – en wie is daar beter om toetse te doen en aanbevelings te maak as die boer self?
Jens Tegethoff, pekanneut- en lusernboer van Hartswater in die Noord-Kaap, is die boer wat ten nouste met Valtrac saamgewerk het om die eerste Colombo Nut Master CH 1230-pekanoesmasjien in Suid-Afrika op sy plaas uit te toets.
Jens is geen pampoen wanneer dit by tegnologie en pekanneutproduksie kom nie, en as hy oor masjiene begin gesels, kan medeboere gerus naderstaan om te luister. Dit is presies wat Valtrac se tegniese mense gedoen het om te verseker dat hulle neutoesmasjien presies by die boer se behoeftes en sak pas.
3 maande se werk in 10 dae!
Jens is opgewonde oor die werktuig en sê: “Waar ek voorheen my pekanneut-oes in drie maande afgehaal het, doen ek dit nou in tien dae.” Dink net wat kan ’n boer alles doen in daardie tyd wat gewen is.
Jens vertel hy was saam met Valtrac se mense Amerika toe om te gaan kyk hoe die masjien werk. Hy was so beïndruk dat hy daar en dan die eerste een wat ingevoer word bestel het. Terug in Suid-Afrika het hy die werktuig vir Valtrac uitgetoets en al die haakplekke aangedui sodat dit reggestel kon word.
Voorheen het Jens arbeid gebruik wat met die hande geoes het. “Dit gaan nou BAIE vinniger met die werktuig en kos my ook BAIE minder.” Die korter oestyd verminder ook die risiko van diefstal aansienlik.
Jens se pekanneutoes werk nou so:
1.Skud die bome (Jens gebruik sy MultiOne-trekkertjie met ’n boomskudder hiervoor) sodat die pekanneute op die grond val.
2.Hark die neute sommer saam met die blare, stokkies en takkies bymekaar, (Jens gebruik ’n Pöttingerhark van Valtrac hiervoor).
3.Stuur die Colombo Nut Master CH 1230 in om die neuter op te tel en skoon te maak.
En nee, sê Jens, hy weet nie of die werktuig se 1230-nommer vir hierdie drie maklike stappe staan met die 0 agterna om aan te dui hoeveel neute verlore gaan nie.
Só werk die Colombo Nut Master CH 1230:
Die werktuig is op die beginsel van ’n koffieboonstroper en ’n grondbone-stroper ontwikkel en bevat al Colombo se kundigheid en ervaring, vertel Jens. “Die bak hou 2,5 ton voordat jy moet aflaai en jy kan 15 ton per dag oes.” Die groot bak, wat hidroulies kantel om uit te laai, beteken dat die boer nie ’n ekstra wa vir die neute hoef te hê nie. Dit werk baie goed vir my.”
Al wat jy hoef te doen, is om die Colombo Nut Master CH 1230 met jou trekker wydsbeen bo-oor die baan neute wat op die grond lê te sleep. Twee roterende besempies weerskante van sy opteller vee enige neute wat uit die ry kon gerol het na die middel en dan tel die opteller al die neute, blare en stokkies op sodat daar byna niks oorbly nie.
Binne-in skei hy die neute van die blare en stokkies, wat hy fynmaak en agter uitblaas om as grondbedekking te dien en kompos te word. Die vrughulsels wat opgetel word of nog aan party van die neute sit, word ook fyngemaak en op die grond uitgeblaas. Die vrughulsels bevat kalium, wat beteken dat jy minder kunsmis hoef toe te dien. Jens gebruik juis meer organiese materiaal soos mis vir sy bemesting.
Die skoon neute gaan bo in die bak in, en siedaar ‒ die werk is een-twee-drie gedoen.
Jens sê dit is heel logies en natuurlik dat die werktuig op sy beste werk in droë omstandighede en op gelyk grond. As jy ’n pekanneutboord van 25 hektaar het, is dit lonend om ’n Colombo Nut Master CH 1230 aan te skaf.
Jens is baie tevrede met Valtrac se flinke diens en hy werk lekker saam met Valtrac se mense. “Hulle luister na die boer en tree blitsvinnig op om hom net die beste diens te gee – hulle diens is immers legendaries.”
Kyk hieronder hoe die masjien werk:
As jy ook van pekanneutproduksie ’n lewensvatbare boerdery wil maak, praat met Attie de Villiers by 083-261-9863 of 056-817-7308 of attiedev@valtrac.co.za, ook as jou rye nader aanmekaar as die standaard is, sodat die masjien daarvoor aangepas kan word. Kyk ook op www.proagri.co.za na ’n video wat wys hoe vinnig, flink en deeglik Valtrac se Colombo Nut Master CH 1230 werk, en besoek www.valtrac.co.za vir meer inligting oor al Valtrac se uitmuntende werktuie en trekkers wat die boer se lewe makliker en lekkerder maak.


title: SA Stamboek en Jersey Suid-Afrika vat hande in belang van die Suid-Afrikaanse telers

maintext:
This post is also available in: English
Jersey SA vat die bul by die horings om dienste aan sy lede en ander melkprodusente op te skerp en ’n omgewing daar te stel sodat plaaslik-geteelde diere die kern sal vorm van toekomstige generasies Jersey melkkoeie.
Na uitgebreide konsultasies en strategiese beplanning is besluit om die basis waarop die toekoms aangedurf word moet berus op bewese en die nuutste wetenskaplike ontwikkelings. Die professionele benadering sluit omvattende teelplanne in wat plaaslike telers in staat stel om toenemend die pas aan te gee hierin. Objektiewe meting en behoorlike aantekening vorm die kern hiervan.
Jersey SA en SA Stamboek het ooreengekom dat Suretha Francis, bekende veekundige adviseur in Stamboek se diens hierdie aksie van die Genootskap aktief sal bestuur en op plaasvlak Jerseyboere sal bystaan. Suretha is ’n professioneel-geregistreerde veekundige en spanlid van Stamboek se afdeling vir Genetiese en Adviesdienste. Sy het omvattende kennis oor faktore wat sorg dat melkproduksie suksesvol bedryf kan word. Sy gee tans, op deurlopende basis professionele advies aan deelnemers aan Logix Melk.
Benewens professionele bestuursadvies wat deel van die strategie vorm, sal hierdie dienste ook sentreer om optimale teeldoelwit-formulering, die identifikasie van geskikte seleksie-kandidate, veral bulle, wat telers en kommersiële produsente sal help om hierdie ekonomiese doelwitte na te jaag en om optimale parings toe te pas. Stamboek stel SADairyBulls.com se “soekenjin” en paringsmodule tot haar beskikking en gee ook die nodige rugsteun deur haar kollegas wat betrokke is by Stamboek se plaaslike en internasionale genetiese evaluasies vir die ras.
Hierdie samewerking lei ’n nuwe era vir melkboere in. Dit sorg vir die daarstel van geleenthede om ingeligte besluite te maak wat op objektiewe bewese wetenskaplike feite berus. Jersey SA span ook nou alle hulpmiddels in om diere te identifiseer en parings aan te beveel wat tred hou met die ekonomiese realiteite van plaaslike produksiestelsels en prysstruktuur. Die korrekte aanwending van internasionale teelwaardes, seleksie-indekse, genomiese inligting en paringsmetodes sal plaaslike Jerseytelers weer in beheer plaas in die voorsiening van teelmateriaal wat die mees winsgewendste koeie in die kuddes van Suid-Afrikaanse melkboere sal verseker.
Vir meer inligting, kontak Dr Japie van der Westhuizen (japie@studbook.co.za), Arno Theron (rubiconjerseys@gmail.com) of Suretha Francis (suretha@studbook.co.za).
Bron: SA Stamboek


title: Inttrac Trading: Laat Niubo jou snoeisels wegwerk

maintext:
This post is also available in: English
“Na 250 hektaar lyk dit nog nie eers of die Niubo se lemme gewerk het nie,” vertel Alwyn Dippenaar van LA Grape Farms naby Augrabies.
Die 1,5-meter Niubo T-Max is van April af besig om die bekende tafeldruiweboerdery te help om korte mette van alle gesnoeide takke en droë materiaal in die wingerde te maak.
Alwyn sê dit werk amper soos ’n baler. Die masjien word aan die trekker gehaak en deur die rye gesleep waar hy al die takkies en blare wat op die grond lê opslurp, fyn sny en die komposteerbare materiaal langs die kant uitspoeg.
Die invoerder van die liggroen Spaanse boskappers en snyers (mulchers) is die vertroude plaaswerktuigverskaffer, Inttrac Trading. Een van hulle verspreiders, Willem Liebenberg van WA Meganiese Dienste van Worcester, het Alwyn gehelp met ’n aanpassing aan sy werktuig om te sorg dat die fyn materiaal onder die druiwestokke geplaas word waar dit as grondbedekking help om vog te bewaar.
Die toediening van ’n kompostee help ook om biologiese bemesting in die grond te plaas. Alwyn sê vroeër het hulle ’n swaailemsnyer gebruik, maar die Niubo het talle voordele. Omdat die materiaal opgetel en ingetrek word, is die lemme hoog in die lug en kom hulle nie in kontak met die grond en klippies soos ’n swaailem nie. Dit beteken minder slytasie en ’n veel kleiner risiko van skade aan die werktuig.
“Vroeër moes ek elke 25 tot 30 hektaar lemme vervang; nou lyk dit my ek sal 500 hektaar kan sny met een stel lemme,” sê Alwyn. Die onderhoud is minder en die masjien se lewensduur is langer.
Die werkspoed is ook aansienlik vinniger teen 2,5 tot 3 km/u, waar hulle vroeër teen minder as 1 km/u moes werk. Daar is ook nie ’n gevaar dat die materiaal of klippe so hard uitgeskiet word dat dit werkers kan beseer of die besproeiingspypies kan beskadig nie.
Die Niubo T-Max haak aan die driepunt, maar jy het ’n opsie om wiele agter aan te sit. Alwyn sê hy verkies die wiele, want dit verg minder van die trekker en dit is makliker om in ongelyke gedeeltes en skuinstes die grondprofiel te volg.
Alwyn gebruik die 1,5-meter model wat 55 kW-trekkerkrag nodig het en veral geskik is vir wingerde. Die masjien kan takke van tot 50 mm dik sny en fynkerf.
Sy grootboet, die 1,8-meter Niubo T-Max, benodig 65 kW-trekkerkrag en is meer geskik vir boorde, waar hy veral sitrusboere sal help om hulle materiaal te bestuur. Takke van tot 75 mm dik kan deur die meneer verteer word!
En ja, in Suid-Afrika word daar van Niubo-masjiene verwag om dit en nog meer te doen.
“Suid-Afrikaanse boere hou mos daarvan om werktuie tot hulle uiterste te toets en gebruike vir werktuie te vind wat nie in die vervaardiger se spesifikasies aangedui word nie,” spot Frans Jacobs van Inttrac Trading. Hy het pas ’n toer saam met ’n verteenwoordiger van Niubo, Feliu Izard, deur die Noord-Kaap onderneem waar hulle gaan kyk het wat boere se ondervinding en behoeftes is. Van pekanneut-boorde tot ’n dadelplaas is besoek.
Charl de Villiers van De Meul Boerdery naby Prieska sê dit het hom verras dat die mense van Inttrac Trading en die vervaardiger soveel moeite doen om te kom kyk hoe hulle ontwerpe kan aanpas en nog meer robuust maak.
By De Meul word ’n Niubo (Faster 3.2) gebruik om die takke van pekanneutbome wat gesnoei word op te tel en fyn te kerf. Party van die bome is werklik groot en die takke is dik.
“Vroeër het ons die gesnoeide takke van die pekanneutbome bymekaar gemaak en met die hand deur ’n kapmasjien (chipper) gevoer. Dit neem baie tyd en arbeid in beslag,” sê Charl.
Met die Niubo geskied die werk baie vinniger. Charl sê dit is ’n baie meer sinvolle manier om van die takke ontslae te raak, maar in sy geval, omdat die takke so dik is, vind hy dat die slytasie van die lemme bietjie hoog is.
Charl sê die masjien is goed gebou en hy sal miskien kyk na ’n ander model, maar dit is verseker die pad vorentoe.
Los jou snoei-selprobleem op met ’n Niubo. Kontak Inttrac Trading by 016-365-5799 of stuur ’n e-pos na sales@inttrac.co.za. In die Wes- en Noord-Kaap is Willem Liebenberg ook gereed om te help by 083-609-8816. Kyk ook op www.proagri.co.za na ’n kort video van ’n Niubo in ’n wingerd.


title: Bewaar en boer langs mekaar met Bonnox

maintext:
This post is also available in: English
Spoed en werksgerief is deesdae op enige plaas baie geld werd en Bonnox se heinings is ’n uitstekende toonbeeld daarvan. Hulle is wyd bekend dat hulle loshande aan al die vereistes van ’n moderne boer en sy plaas voldoen.
Peter Thomas en sy seun, Tyrone, boer buite Mooirivier in Natal en hulle het groot planne om hulle plaas, Oaksprings Farm, in ’n bewaringsgebied te omskep om veral die skaars diere en voëls in die gebied te beskerm en te teel. Twee van die bedreigde spesies wat reeds op die plaas voorkom, is kraanvoëls en oorbietjies. Daar is ook ’n pragtige drafroete wat deur die plaas loop.
Op Oaksprings Farm is daar ’n melkverwerkingsfabriek, Oaksprings Dairy, ’n Bonsmara-kudde en die kommersiële bloekomplantasie, Smiqae. Daar moes dus fyn beplan word om die bewaringsfunksie op die plaas te integreer en verkeerde elemente buite te hou. Goeie heinings maak goeie bure en omdat baie van die plaaslike gemeenskap se diere teen hulle plaas wei, moes ’n heining gekies word wat die diere daadwerklik buite kan hou. ’n Stewige en doeltreffende heining was dus die enigste opsie om hierdie fyn balans suksesvol te laat werk: Bonnox.
Almal in ons gebied ken Bonnox en dit was die eerste en enigste roete wat ons gevolg het,” sê Tyrone. In Maart verlede jaar het hulle 18 kilometer van Bonnox se 2,4-meter wildsheining aangeskaf en begin om die plaas toe te span. “Ons het heelwat gratis rolle gekry as deel van hulle spesiale aanbod en ook Bonnox se spesiale trekklamp gekoop wat die taak soveel makliker gemaak het.
Ek het twee kontrakwerkers gekry wat binne twee maande die heining voltooi het. Hulle het die prosedure gou onder die knie gekry en kon ’n netjiese en mooi resultaat lewer,” sê hy.
In plaas van ysterpale wat baie maklik voete kry, het Tyrone behandelde houtpale gekoop vir die stutpale. Hulle het ook elke 5 meter ’n houtspar ingesit wat die heining ’n stewige en afgewerkte voorkoms gee.
Peter onderhandel tans om die buurplaas, wat diep in hulle grond insteek, by die staat te koop sodat hulle die gedeelte ook kan toespan. Dit sal ’n verdere 4 kilometer heining wees voordat die projek finaal voltooi is.
Skakel Bonnox by 012-666-8717 of 076-169-9068, stuur ’n e-pos na gerda@bonnox.co.za, linda@bonnox.co.za of zane@bonnox.co.za, of besoek hulle webwerf by www.bonnox.co.za om jou prysberaming aan te vra.


title: Massey Ferguson bied alles vir hooimaak

maintext:
This post is also available in: English
Mooi, maklike hooi is nou binne elke boer se bereik met die toevoeging van Welger se beproefde rondebaler-tegnologie tot BHBW se Massey Ferguson-reeks. Daarmee bied BHBW nou aan plaaslike boere en kontrakteurs ’n hooimaakpakket soos min.
Dit volg ná die oorname van Lely se voermaakafdeling (wat Welger insluit) deur AGCO, wat Massey Ferguson vervaardig. Boere kan dus nou staatmaak op ’n volledige Massey Ferguson-hooimaakreeks, wat naas rondebalers ook vierkant- en grootblokbalers, tolsnyers, hooilugters, kragharke en laaigraaf-opsies vir baalhantering insluit. ’n Selfaangedrewe platsnyer uit Amerika is ook beskikbaar.
Die hele reeks is ontwerp vir hoë werkverrigting wat boere help om produktief en kostedoeltreffend voer van die hoogste gehalte te maak.
Nuwe Massey-rondebalers
Massey Ferguson se RB-rondebalerreeks bestaan uit sewe modelle met vaste of veranderlike kamers vir die baal van hooi, kuilvoer en strooi.
Drie vastekamer-modelle is beskikbaar: die intreevlak-MF RB 3130F Classic, die MF RB 3130F en die swaardiens-MF RB 3130F Xtracut. Hierdie balers maak bale met ’n deursnee van 1,25 meter. 18 staalrollers en ’n vinnige baalrotasie sorg vir kompakte, eenvormige bale.
Die reeks bied ook vier modelle met veranderlike baalkamers – die MF RB 4160V Classic of Xtracut, en die MF RB 4180V Classic of Xtracut, wat bale van 0,9 m tot 1,6 of 1,8 m in deursnee en tot 800 kilogram maak. Vier naatlose dubbellaagdryfbande verseker duursame werkverrigting teen hoë snelhede.
Afhangend van die model, is die balers beskikbaar met net of met tou sowel as net. ’n Xtracut-funksie met 13, 17 of 25 snylemme, afhangend van die model, is beskikbaar waarmee hooi fyner gekerf kan word. Die lemme is die langste op die mark, sodat geen materiaal oorgeslaan word nie.
Kenmerke van die rondebalers sluit in ’n opteller sonder ’n nokbaan (camless pickup) wat die gladde invoer van materiaal verseker. Vyf rye tande, wat slegs 64 mm uitmekaar gespasieer is, sorg dat materiaal egalig en skoon opgetel word.
Om produktiwiteit te verhoog, kan groter balers met ’n Hydroflex-beheerstelsel verskaf word. Wanneer die invoervolume buitengewoon groot is, sak die plaat agter die opteller outomaties om materiaal deur te laat en verstoppings te verhoed. Groot verstoppings word verwyder deur die agterste vloer van die baalkamer hidroulies vanuit die kajuit te laat sak.
Alle modelle het ’n Powersplit-ratkas wat aandrywing tussen die baalkamer en die rotor verdeel. Dit verlaag die kragvereiste en sorg vir gladder werkverrigting.
Daarby verleng outomatiese smering die lewe van kettings en verminder onderhoud. Geen roller hoef ook uit die baler gehaal te word om ’n laer te vervang nie.
Die ander balers in die Massey Ferguson-reeks is die bekende en gewilde klein vierkantbaler met sy reguitlyn-ontwerp en groot blokbalers met hoëkapasiteit-werkverrigting wat ook reeds hulle staal in plaaslike toestande bewys het.
Sny skoon vir hergroei
Sukses met hooimaak begin by ’n goeie, skoon snit wat hergroei bevorder. Hiervoor het Massey Ferguson ’n verskeidenheid tolsnyers om in elke behoefte te voorsien. Soos die hooi-lugters en kragharke, bied die tolsnyers al die voordele van beproefde Fella-tegnologie ná die oorname van Fella deur AGCO in 2011.
Driepunt- en sleepsnyers met werkwydtes van 1,66 tot 9,3 meter is beskikbaar, asook modelle met ’n werkwydte van 3 meter wat voor die trekker gemonteer kan word. Roller-kneusers is beskikbaar afhangend van die model.
Kragharke met enkelrotors of twee of vier rotors is beskikbaar in modelle van 3,4 tot 12,5 meter. Dié harke is ontwerp om groot hoeveelhede materiaal vinnig in presiese windrye bymekaar te hark ongeag die terrein.
Die drie hooilugters (tedders) het ’n werkwydte van 4,5 to 6,6 meter en het onder meer ’n selfstabilisering-koppelstelsel wat stabiliteit verseker wanneer gewerk word en met vervoer – ook teen hellings.
Massey Ferguson se selfaangedrewe WR 9760-platsnyer uit AGCO se Hesston-fabriek in Amerika verseker die doeltreffende, ekonomiese platsny van enige gewas – van lusern en gras tot kuilvoermielies en koring. Die WR 9760 met sy AGCO Power-enjin van 140 kW is beskikbaar met ’n snykop of bandtafel (draper).
Vir meer inligting, kontak jou naaste Massey Ferguson-handelaar of Theo Pieterse van BHBW by 011-898-0440.


title: Ons groet nog ‘n legende in die landboubedryf: Dr Jasper Coetzee

maintext:
This post is also available in: English
Dr Jasper Coetzee is Maandagoggend aan kanker oorlede. Hy was bekend vir sy kennis oor skaapboerdery.
Hy het sedert 2012 as private konsultant gewerk waar hy tegniese ondersteuning aan skaapboere en die bedryf gebied het.
Hy het op baie boeredae landswyd gepraat en kort kursusse aangebied aan skaapstudiegroepe. Hy het graag oor presisieboerdery gepraat. Hy was ook verbonde aan Feedfirst, dit is waar hy gevorderde tegniese voedingsinligting oor skape aan boere en voedingsmaatskappye gegee het.
Dr Jasper het sy graad in B.Sc.Agric in 1973 aan die Universiteit van Stellenbosch (US) verkry, sy honneursgraad in 1975 en doktorsgraad in 1988, almal aan die US. Hy was onder andere ‘n lektor in skaap- en wolkunde by die US, het ook lank navorsing vir die Universiteit van Melbourne in Australiё gedoen en het by voermol gewerk.
Hy is in 2002 aangewys as Landbouskrywers SA se Wes-Kaapse Landboukundige van die Jaar.
Die roudiens is op 8 November vanuit die NG Kerk Welgelegen in Stellenbosch.


title: Boer vooruit met Geïntegreerde Plantenergiebestuur

maintext:
This post is also available in: English
Die wenboer is die een wat lewer wat die verbruiker van hom verwag en bereid is om voor te betaal.
Produseer gesonde en bekostigbare voedsel volgens aanvaarbare en volhoubare metodes en gebruike.
Begin om minder chemikalieë en meer natuurlike produkte te gebruik om tred te hou met die voedingsbehoeftes van die wêreld.
Konsentreer op die ontwikkeling en gebruik van omgewingsvriendelike produkte en metodes wat menslike gesondheid bevorder.
Dit is wat die moderne verbruiker verwag en daarom is dit wat die varsprodukteboer moet vermag.
Om die boer al die pad met hierdie proses te ondersteun, kan hy reken op World Focus se tegnologie en natuurlike oplossings vir gewasproduksie en gevolglike rykdomskepping deur volhoubare landboukundige praktyke.
World Focus gebruik natuurlike produkte, verryk met minerale voedingstowwe, om die beste van albei wêrelde te benut. Dit kan net bereik word as dit kommersieel lewensvatbaar is en ’n aanvaarbare opbrengs op belegging lewer. Dit is waar die konsep van Geïntegreerde Plantenergiebestuur (IPEM) ter sprake kom.
Wat is Geïntegreerde Plantenergiebestuur (IPEM)?
In die groeisiklus van ’n gewas is daar verskillende mylpale waar meer energie benodig word as wat die reserwes kan verskaf. In graan gebeur dit by inisiasie en wanneer dit van die vegetatiewe na die reproduktiewe stadium oorgaan. Met groente, meerjarige plante en bome gebeur dit tydens blom, vrugset (selverdeling) en vrugvulling.
As daar nie in hierdie unieke energiebehoefte voldoen word nie, kan die plant ’n “energiekrisis” beleef. Dit is sogenaamde metaboliese stres, waar die vatbaarheid vir siekteveroorsakende organismes en insekaanvalle verhoog weens die gebrek aan beskikbare energie om die ensiematiese/hormoonstelsel van die plant aan die gang te hou. Hierdie stelsels is verantwoordelik vir optimale metabolisme en verdediging teen siekteveroorsakende organismes.
Hoe om plantenergie te optimaliseer
Dit kan bereik word deur op die volgende noodsaaklike plant-/gewaskomponente te fokus:
Ensiematiese stelsels
Kalsium en die funksionele komponente daarvan
Funksionele en beskikbare koolstof (-COOH)
Die byvoeging van ’n voortreflike natuurlike organiese stofwisselingsproduk, funksionele koolstof (-COOH) en CA++, herstel die balans van die plant se energiekurwe.
Hierdie meer aktiewe en gebalanseerde metabolisme het die volgende biologiese uitwerking in die plant:
Meer ensiemaktivering vir metaboliese veranderinge en opname van voedingstowwe;
As gevolg van bogenoemde, ’n toename in hormoonaktiwiteit;
Voortgesette hergroei van haarwortels (belangrik vir optimale Ca++-opname in plante)
Toenemende konsentrasie van plantsuiker/voedingstowwe (Brix);
Toenemende balans van abseseen-suur en ’n toename in plantsapbeweeglikheid (EC);
Toenemende fotosintese-aktiwiteit;
Buffer die pH van die grond/medium en beskerm saailinge en jong plante teen die hoë soutindeks van chemiese bemestingstowwe;
Verhoogde produksie van vervoerensieme – vir beter groei en gehardheid;
Optimale balans tussen fotosintese en respirasie.
Vanweë hierdie veranderinge in die plant se metabolisme is daar ’n beduidende toename in glukose-, suiker-, stysel- en aminosuurproduksie. Dit is uitstekende toestande vir optimale blomvorming, vrugset en dus uiteindelik verbeterde opbrengs en ’n verlengde raklewe.
Om die beste resultate in IPEM te behaal, gebruik die volgende produkte wat deur World Focus Agri verskaf word:
Ensiematiese stelsels – Gliogrow
Kalsium – CCM, Complex Calsus, Complex Calsul, Complex SuperCa
Funksionele en beskikbare koolstof (-COOH) – Complex SuperCa
Vir meer inligting, praat met At van Schalkwyk by 082-452-8983 of At@molcastagri.com. Besoek ook World Focus se Facebook-bladsy by FB World Focus 1596.


title: Mieliename - die oorgang van mooi na funksioneel

maintext:
This post is also available in: English
Mooi, beskrywende, romantiese name het die mieliebedryf versier in die tyd voor bastersaad – toe ՚n man nog vier of vyf ton per hektaar as ՚n vet oes beskou het en ՚n groot gesin kon versorg met mielieproduksie op twee- of driehonderd hektaar.
՚n Mens verstaan dat niemand vandag winsgewend sou kon boer met daardie liewe ou mooinaammielies nie, maar tog behoort ons nie toe te laat dat daardie name uit ons mieliekultuur verdwyn nie.
Hier is die mooi name van ՚n paar van die mielies waarmee ons voorouers die land gevoed het:
Natal-witperdetand het kort, dik koppe gehad met 12 tot 14 rye pitte. Daar was ook ՚n Natal-geelperdetand.
Hickory King word darem seker nog deur die meeste ouer boere onthou.
Voortrekker was in dieselfde lang groeiklas as Hickory King.
Hickory-perdetand en Eureka het ietwat gouer ryp geword.
Rooistronk Hickory is die naam wat die boere vir Silver King gegee het. Dit was ՚n vinniger groeier as Hickory King.
Anveld was die lekkerste wit groenmielie. Waar die naam vandaan kom weet ons nie, maar die meeste boere het dit “Aandveld” genoem, wat ekstra atmosfeer en betekenis aan die naam gegee het.
In Wes-Transvaal het boere graag Early King geplant en dit kortweg “Ingelsman” genoem.
Potchefstroom-pêrel was ՚n sterk mielie wat goed in die hele Transvaal, Natal en die Noordelike en Noordwes-telike Vrystaat geaard het.
Early Pearl-mieliesaad is in die vroeë vyftigerjare van die vorige eeu deur JFT Mostert van Balfour bemark teen £3 tot £5 per sak met die aanspraak dat dit jou oes kan verdriedubbel.
Wisconsin-witduikpit was ՚n gewilde vinnige groeier in Wes-Transvaal en die Springbokvlakte.
Wit Boesman was ՚n baie vinnige groeier wat eintlik net in die Oostelike Vrystaat en enkele ander plekke geaard het. Dit is ook Wit Kango, Springhaas en Sit-en-dra genoem, laasgenoemde name waarskynlik omdat die plante so kort was.
In Oos- en Wes-Transvaal en die Noordwestelike Vrystaat was Kroonstad Robyn ՚n gewilde geelmielie met egte duikpitte.
Le Roux-proef was ՚n gewilde geelduikpitmielie wat goed geaard het by Lichtenburg, oral op die Oos-Transvaalse Hoëveld, Wes-Transvaal en die Sentrale Vrystaat. Hy het baie ooreengekom met Golden Beauty.
Boesman Cincinnati het eens vir die grootste deel van die Oostelike en Sentrale Vrystaat se geelmielie-oes gesorg en was ook geskik vir laat aanplan-tings in die Noordwestelike Vrystaat en Wes-Transvaal omdat dit so ՚n vinnige groeier was. Bleek Boesman was soortgelyk aan Boesman Cincinnati, maar die pitte was liggeel.
Natal-8-ry was ՚n baie vinnige geelmielie wat oral in Transvaal en die Vrystaat geplant is.
Broodmielies was ՚n baie duidelike soort mielie wat net sagte stysel bevat het. Een bron waarsku: “Kalanders vind dit net so lekker as die mens.”
Die eerste mieliebasters met koue nommername was PP X K64, SA11-dubbelbaster en die geel SA200-dubbelbaster. Daarmee was die mooi era van kleurvolle en verbeeldingryke mieliename verby. Mielies het nou nie meer name nie, maar nommers.
Alhoewel elke boer met ware boerebloed in sy are met verlange na die ou, karaktervolle mieliename terugdink, aanvaar ons tog dat die nommername nodig is en ons in staat stel om steeds te oorleef en ՚n winsie te toon – veral wanneer die nommernaam van betekenis is om die boer iets meer van die betrokke mielie se aard, gedrag en eienskappe te vertel.
՚n Nommernaam is dus sinvol as daardie nommers iets beteken, maar dit sal nog sinvoller wees as die boer presies weet wat die nommers sê. Daarom gee ProAgri elke saadmaatskappy die kans om aan ons lesers te verduidelik waarvoor al die nommers in hulle mieliename staan. Vir sommige lesers sal dit ou nuus wees, maar vir ander splinternuwe, nuttige inligting.
Vandeesmaand spring ons op bladsy 18 weg met PIONEER® se mieliename en terselfdertyd ՚n bekendstelling van nuwe somerkultivars.
Bronne:
Sellschop J en Stead B. 1957. Akkerbougewasse: Mielies. Hulpboek vir Boere in Suid-Afrika. Deel II. Departement van Landbou.
“Hoëvelder”. 1952. Die verbouing van mielies. Boerdery-jaarboek. Impala-uitgewery.
Elbrecht B. 1929. Natuurstudie vir standerd V en VI – Plaasoeste, onkruide, bome en groentes. JL van Schaik.
Mackenzie AJ. 1925. Suid-Afrikaanse Boerdery, Jaarboek vir 1925. Die Landbouweekblad.


title: Regering wys 39 Appèlle teen Omgewingsmagtiging vir omstrede olie en gas projek van die hand

maintext:
This post is also available in: English
Die waarnemende minister van Omgewingsake, Derek Hanekom, het vroeër vandag die appèlle van 39 individue en organisasies, onder meer Agri SA, teen die omgewingsmagtigings wat deur die Departement van Mineraal Hulpbronne aan Rhino Oil & Gas ten aansien van olie en gas eksplorasie verleen is, van die hand gewys.
Die eksplorasieregte beslaan ongeveer 2,4 miljoen hektaar en strek oor Noordwes, Vrystaat, KwaZulu-Natal en die Oos-Kaap. Daar word gevrees dat die aansoeke mag lei tot grootskaalse skaliegas aktiwiteite (ondermeer by wyse van hidrobreking) in Suid-Afrika.
Agri SA het teen Rhino Oil & Gas se omgewingsmagtigings appèl aangeteken vanweë die heersende onsekerheid oor die beskikbaarheid en moontlike besoedeling van water, asook grond- en lugbesoedeling wat met olie en gas ontwikkeling gepaard gaan.
Die redes wat deur die minister voorgehou word te aansien van sy besluit word tans ondersoek. Agri SA is egter van mening dat gesien in die lig van ‘n vroeëre hofbeslissings in die Oos-Kaap, die besluit op hersiening geneem mag word.
Bron: Agri SA


title: As koring kon kies: Vitamech se MacDon FD1-bandstropertafel

maintext:
This post is also available in: English
Dit is enige fatsoenlike koringoes se strewe om met ’n MacDon FD1-bandstropertafel gestroop te word. Die MacDon FD1 Flexdraper volg immers die grondglooiinge getrou na om al die halms netjies af te sny en in gelid, almal met die koppe na dieselfde kant, op die band te plaas wat hulle sagkens en sorgsaam na die stroper se bek begelei.
Op dié manier gaan die minste korrels verlore en die stroper stroop beter en hou langer omdat hy egalig en gelykmatig, sonder rukke en stote, gevoer word.
Die FD1-reeks het ’n 20% beter werkskapasiteit as vorige modelle, verstellings en versienings is maklik en hy pas aan enige ordentlike stroper.
Die modelreeks se name is gegrond op die wydte van die toerusting in voet: FD130 (9,1 m), FD135 (10,6 m), FD140 (12,2 m) en FD145 (13,7 m). Die hoofraam word die FM100 (Float Mo-dule) genoem.
Die hidrouliese tenk hou 75 liter en drie pompe verrig al die hidrouliese take flink en voortreflik.
Die trommel met sy terugtrekbare tande, “Retractable Tine Drum (RTD)”, en met sy FeedMacX-voertegnologie kan verstel word om presies by die stroper se bek en werkspoed aan te pas. Awegaarvane kan op verskillende plekke aan die trommel vasgebout word om in enige toestande en omstandighede die beste vloei van materiaal na die stroper se ingewande te verseker. Die tande op die trommel staan bekend as DrumSaver Tines en hulle is hol buisies wat vinniger in en uit beweeg om voer te verbeter. Indien daar ’n groot versperring is, kan die pypies afbreek om die trommel te beskerm en skade aan die stroper se binnekant te verhoed.
Aan die optel- en snykant van die tafel is daar drie drywende seksies wat die grondkontoere knus volg, selfs met die yslike 13,7 m-tafel.
Die middelste gedeelte bly ewe groot in al die modelle; dit is die flanke se lengtes wat verskil. Die flanke se hoeke kan maklik meganies verstel word indien dit nodig sou wees. Jy kan ook die tafel met ’n hefboompie van “Flex” na “Rigid” oorskakel indien jy nie die buigsaamheidsfunksie wil benut nie.
’n Slim, wakker sensor volg die hoogte van die snystaaf bo die grond en hou dit outomaties op jou gekose hoogte van 1 tot 5.
Snywerk bly perfek omdat die tol aan die snystaaf gemonteer is om ’n volgehoue kritieke klein afstand tussen die tolvingers en die snyerstaaf te handhaaf.
Vitamech, die vertroude en betroubare verskaffer van landbouoplossings, is die verspreiders van MacDon in Suid-Afrika. Kontak hulle by 021-907-8000, Louis van der Merwe: 072-626-8409, Jurie Swart: 083-375-8840, jurie@vitamech.co.za of besoek www.vitamech.co.za.


title: Misdaadopname toon astronomiese verliese vir die Vrystaat

maintext:
This post is also available in: English
’n Vrystaatse boer kon in 2017 ’n gemiddelde finansiële verlies van sowat R454 763 gely het weens skade wat deur misdaad op sy of haar op sy eiendom gepleeg is.
Lees meer hieronder in die verslag deur Vrystaat Landbou:
Dit is nou mits hy of sy die teiken sou word van alle vorme van misdaad, soos aangedui in Agri SA se 2018 Nasionale Landbousektor-misdaadopname wat deur die Buro vir Marknavorsing by Unisa gedoen is.
Volgens dié opname het kommersiële boere in die Vrystaat totale verliese (direkte koste) van R610 902 667 in 2017 gely. Boonop was 71,15% van alle kommersiële boere in die provinsie slagoffers van misdaad en het 79 356 misdaadverwante voorvalle op hulle plase voorgekom. Verder meen hierdie Vrystaatse boere dat misdade op hulle grond met 33,02% toegeneem het.
Dit alles en hope ander statistiek in die betrokke opname wys dat die impak en omvang van misdaad op die kommersiële landbousektor, nie net in die Vrystaat nie, astronomies groot is.
Nasionale ekonomiese verliese
Die opname toon dat totale ekonomiese uitsetverlies vir die Suid-Afrikaanse ekonomie ongeveer R18,92 miljard per jaar, vir 2017, beloop het.
Verliese aan die kommersiële landbousektor in die skep van werk is ook groot. Daar word beraam dat gedurende 2017 ongeveer 13 635 werksgeleenthede nie geskep is nie weens die impak en omvang van landboumisdaad in die land. Daarbenewens kan verdere verliese aan werknemersvergoeding ook sowat R16,1-miljard tot die Suid-Afrikaanse ekonomie beraam word.
Wat die Vrystaat betref, het 5 454 se werksgeleenthede verlore gegaan weens landboumisdaad.
Veediefstal die grote in die Vrystaat
Die eiendomsverwante-misdaad wat die meeste kommersiële boere in die Vrystaat raak, is veediefstal. Daar was altesaam 26 175 veediefstalvoorvalle in 2017, gevolg deur diefstal van plaas-infrastruktuur met 14 154 voorvalle, wat tussen 20,6% en 22,5% van die nasionale misdaadsyfers reflekteer.
Met verwysing na ernstige- en geweldsmisdade het 22,52% van die respondente in die provinsie aangedui dat hulle slagoffers van rowe was, 3,87% is aangerand, 0,43% verkrag en 0,30% het slagoffers van strafbare manslag geword.
Vergelyking met SAPD syfers wek kommer
Wat egter kommerwekkend is, is wanneer die Suid-Afrikaanse Polisiediens (SAPD) se jaarliks vrygestelde misdaadstatistieke vir die Vrystaat met Agri SA se 2018 Nasionale Landbousektor-misdaadopname vir die provinsie vergelyk word:
Brandstigtingsvoorvalle het ’n onder-rapporteringsyfer in die provinsie van tussen 1 253% tot 1 421%.
Kwaadwillige beskadiging van eiendom op kommersiële boere tussen 89,26% en 97,85% van al die KBE voorvalle in dorpe/stede en landelike gebiede van die Vrystaat uitmaak.
Alle ander diefstal (algemene diefstal) ’n hoë onder-rapporteringsyfer van tussen 178% en 205% van die SAPD se jaarlikse misdaadstatistieke in ’n jaar periode reflekteer.
Veediefstal ’n hoë onder-rapporteringsyfer in die Vrystaat het tussen 662% en 726% en dat dit nagenoeg die nasionale misdaadsyfer vir veediefstal vervat.
Ander misdade, soos onwettige weiding en jag op kommersiële boere se grond, nie gereflekteer word in die nasionale misdaadstatistieke nie en die impak en omvang van die tipe misdade op die kommersiële landbousektor nie bepaal kan word nie. Die gegewe is dat eiendomsverwante misdade op die kommersiële landbousektor baie groot is.
Rapportering hieroor swak
Die nie-rapporteringsyfer onder kommersiële boere in die Vrystaat kan tussen 25,5% en 69,4% op alle vorme van misdaad wees.
Die hoofrede vir nie-rapportering is dat kommersiële boere glo dat dit ’n vermorsing van tyd (40,50%) is, dat die polisie niks kan doen nie (19,10%) en dat hulle ’n slegte ondervinding met die polisie en/of die kriminele regstelsel gehad het (10,70%).
In die Vrystaat behoort 54,78% van hierdie boere aan ’n aktiewe plaaswagstruktuur, maar slegs 22,60% neem deel aan plaaslike prioriteitskomitee-vergaderings oor die Landelike-beveiligingstrategie (LBS). Dat slegs 55,2% van kommersiële boere hulle vee merk en ’n veeregister byhou. Net 15,3% woon VIS vergaderings in die provinsie by.
Die Vrystaat voed die nasie
Wat veral misdade op die kommersiële landbou in die Vrystaat aanbetref, is dit ’n gegewe dat nagenoeg 7 265 boere (dit kan selfs minder wees) voedsel aan ’n bevolking van oor die 2,75 miljoen moet verskaf.
Nagenoeg 60% van die Vrystaat se bevolking is woonagtig in landelike gebiede (DAFF). Die Vrystaat produseer sowat 70% van die land se graan en word beskou as die broodmandjie van die land. In terme van mielies produseer die Vrystaat 40%, sorghum 37%, sojabone 34%, koring 18%, grondbone 35%, sonneblomme 56%, melk 22,4%, wol 23%, kersies 90%, rooivleis 14,6% van land se basiese voedselkommoditeite.
Dit beteken dat die Vrystaat van die 10 voedselkommoditeite nagenoeg 40% (37%) van die land se kos verskaf, dus ’n bevolking van nagenoeg 22 miljoen mense van voedsel moet voorsien/bedien (beraam op ’n bevoling van 55 miljoen). Dit beteken verder dat elke boer in die Vrystaat verantwoordelik is om nagenoeg 3 028 mense te voed.
Misdaadaanmelding moet verbeter
Die volhoubaarheid van veral die kommersiële landbousektor in die Vrystaat is dus van kardinale belang vir voedselsekerheid in die land.
Die LBS kan slegs in al sy fasette in werking gestel en verbeter word as die impak en omvang van alle misdade bepaal word. Dus as daar ’n verbetering in rapporteringsyfers (aangemelde misdaad) by die SAPD deur boere in misdaadstatistieke reflekteer. Dan eers kan daar druk op die SAPD, regering en departemente geplaas word om alle vorme van misdaad, ernstige gewelds- en of eiendomsverwante misdade beperk en bekamp word.
Daar word voorgestel dat sodanige opname onder die bestaans- en opkomende landbousektor uitgebrei moet word om ook hulle verliese in terme van misdaad te bepaal.


title: Die reuse Versatile-trekker is hier: Nou kan ‘n boer mos bóér!

maintext:
This post is also available in: English
‘n Skitterende toonbeeld van trekkrag, vastrap en doeltreffendheid – dit is die gedugte Versatile-trekker wat JWL Landbou nou uit Kanada invoer.
Boere was beïndruk toe hulle die Versatile-trekkerreeks onlangs in Hoopstad se moeilike sandlande in aksie gesien het. Die reuse trekker is sterker as ‘n hele klomp spanne osse, eenvoudig om te gebruik en maklik om te versien en te onderhou. Wat meer kan ‘n boer begeer?
Die hart van die Versatile is die bekende en betroubare Cummins-enjin met ‘n verplasing van 15 liter – dit grootste enjin in sy klas. Die enjin se verbeterde wringkragkurwe sorg vir doeltreffender werkverrigting, laer brandstofverbruik en ‘n langer enjinlewe, sê Werner Nel, besturende direkteur van JWL Landbou. “Hierdie doeltreffendheid lei tot verhoogde wins, nie net deur middel van kostebesparing en beter, vinniger werk nie, maar ook deur die laer totale koste van eienaarskap.”
Versatile en Cummins se suksesvolle vennootskap is oor die afgelope vyftig jaar gevestig en Cummins Suid-Afrika is ook die waarborgverskaffers vir al die Versatile-trekkers in Suid-Afrika.
Versatile-trekkers is bekend vir hulle duursaamheid en betroubaarheid, want hulle gebruik net onderdele van die hoogste gehalte wat die bedryf kan bied. Verder is die trekker modulêr ontwerp en vervaardig om onderhoud, diens, herstelwerk, staantyd en bedryfskoste te verminder. Hy het afsonderlike oliekompartemente vir sy ratkas, hidrouliese stelsel en buiteboordse planeetratstelsel.
Algemene onderhoud kan ook in ‘n japtrap voltooi word, wat bydra tot operasionele doeltreffendheid – die trekker werk vir jou; jy werk nie vir hom nie.
Die veelsydige Versatile-trekkers is in verskillende modelle beskikbaar:
Versatile DeltaTrack
Die 2018-Versatile DeltaTrack is in drie modelle beskikbaar: Die 520DT/570DT en 620DT met kraglewering van 362 tot 429 kW (387 tot 426 kW maksimum kraglewering). Hierdie modelle bied 15% meer trekkrag op die grond as hulle voorgangers en verhoogde wringkrag regdeur die kragkurwe.
Die DeltaTrack se vernuftige dubbelas-draaistel (“bogie”) onderskei hom van sy mededingers en verhoog vastrap deurdat die draaistelle in twee rigtings kan skarnier, terwyl mededingers net vaste midrollers het.
Die dubbelas se tweerigtingskarnier verskaf deurlopende volle vastrap en kragoordrag na die grond. Dit verminder skokke wanneer die trekker oor ruwe terrein soos deur spilpuntspore moet ry en verseker deurgaans ‘n gladde rit.
Die slim ontwerpers het die DeltaTrack se brandstoftenk in die middel van die trekker geplaas sodat die gewigsverspreiding deurgaans presies dieselfde bly. Mededingers se brandstoftenks aan die agterkant verander die gewigsverspreing en versteur die balans namate die tenk voller of leër is.
Versatile knaktrekkers
Regoor die wêreld is Versatile se vierwielaangedrewe, geartikuleerde trekkers bekend en gesog vir hulle duursaamheid, betroubaarheid en doeltreffendheid. Hierdie trekkers is die samevoeging van die heel beste wat die bedryf kan bied om die beste diens met die minste staantyd te lewer.
Ses modelle (395, 425, 460, 520, 570 en 620) is beskikbaar met kraglewering van 280 tot 429 kW en maksimumkrag van 300 tot 426 kW.
Die trekkers is eenvoudig en funksioneel ontwerp sodat dit maklik is om te gebruik en ewe maklik om te diens.
Danksy die verbeterde krag- en wringkraglewering van die gedugte Cummins-enjins en die rewolusionêre Versatile-aandryfstelsel lewer die trekkers uitmuntende resultate waar hoë trekkrag teen lae enjinomwentelinge benodig word.
Versatile-trekkers bied meer waarde vir geld en verminder nie net die aankoopuitgawe nie, maar ook die bedryfskoste vir die boer.
Met wie het jy te doen?
Versatile
Versatile is die eerste massavervaardiger van vierwielaangedrewe knaktrekkers. Met volgehoue trekkerproduksie vanaf 1966 is Versatile een van die mees gevestigde trekkervervaardigers in die wêreld.
JWL Landbou
Die invoerder en verspreider van Versatile-trekkers in Suid-Afrika is JWL Landbou, wat ook ‘n wye reeks ander landbouwerktuie van die hoogste gehalte aan tevrede boere regoor Suid-Afrika verskaf vanaf hulle hoofkantoor in Ermelo.
JWL Landbou hou ‘n groot reeks onderdele in voorraad en lewer ‘n uitstekende naverkopediens aan al hulle kliënte.
Vir meer inligting oor Versatile-trekkers en die wye reeks ander werktuie wat JWL Landbou bied, praat met Werner Nel by 079-506-7495 of stuur ‘n e-pos na werner@jwl.co.za.


title: Wat steek in ’n naam? PIONEER® - baanbreker met nuwe kultivars

maintext:
This post is also available in: English
Die eerste saadmaatskappy in ons mieliesaadnaamreeks is PIONEER® wie se naam ’n vertroude woord op boere se lippe is.
PIONEER® het in 2012/13 ’n nuwe benamingstelsel vir hulle mielies in werking gestel sodat die boer met ’n oogopslag kan sien wat van elke kultivar verwag kan word.
Só lyk ’n PIONEER®-kultivarnaam:
Wat is VRV?
Dit is gewoonlik moeilik om mededingende kultivars se vergelykende volwassenheid en oesvog te bepaal. Met die VRV-gradering kan PIONEER®-kultivars met mededingende kultivars vergelyk word.
Nuwe wit kultivars vir die Westelike droëlandproduksiegebied
Johan Kock, produklandboukundige van PIONEER®, vertel ons meer van die maatskappy en van nuwe kultivars vir droëlandproduksie in die Weste:
PIONEER® se oorhoofse doel is om die lewe van almal wat voedsel produseer en verbruik te verryk. Dit is ’n poging om vooruitgang te verseker vir toekomstige geslagte wat die aarde bewoon. Sonder diepgewortelde kernwaardes wat oor jare ontwikkel het, sal PIONEER® nie hierdie lewensbelangrike doel kan bereik nie.
Die teling en ontwikkeling van ’n nuwe mieliekultivar, veral waar daar nuwe tegnologie ter sprake is, word dus met omsigtigheid en verantwoordelikheid bestuur tot almal se voordeel. Waardes soos veiligheid en verantwoordelikheid teenoor die omgewing is hier van uiterste belang. ’n Nuwe produk word verantwoordelik getoets en aangewend, want PIONEER® is opreg en aanvaar aanspreeklikheid vir die produk se prestasie en invloed op die omgewing.
Johan sê die PIONEER®-familie bou saam aan sukses met vernuwing en skeppingskrag om oplossings te vind wat voldoende voedsel van ’n hoë gehalte vir die toekoms kan bied. “As leier verseker PIONEER® dat die landboubedryf vorentoe beweeg. Operasionele dissipline soos die nakom van tegnologie-ooreenkomste, plant van toevlugsoorde en die etiese toepassing van die IPM-program word as hoë prioriteit beskou.”
Teen hierdie agtergrond stel PIONEER® twee nuwe wit kultivars, P2865WBR en P2927WYR, bekend.
P2865WBR
Dit is ’n medium- tot langgroeiseisoen wit kultivar wat veral vir die westelike produsiegebied ontwikkel is.
In figuur 1 verteenwoordig die swart lyn P2865WBR = 0. Dit is duidelik dat daar ’n 2,05% verbetering in opbrengs is wanneer dit vergelyk word met P2864WYR wat dieselfde basis genetika is. P2865WBR beskik oor nuwe tegnologie (VTP Mon89) wat moontlik tot die voordeel bydra. Indien die besmettingsdruk van die mieliestronkboorder hoog genoeg is, sal dit tot die behoud van graangehalte lei omdat daar nog geen weerstand teen die nuwe tegnologie aangemeld is nie.
Die metings in figuur 2 wys daarop dat P2865WBR agronomies aanvaarbaar is vir die droëlandtoestande waarvoor dit geteel is. Dit is tipies ’n meerkoppige plant. Daar word gemiddeld 1,82 koppe per plant op 22 plekke getel. Dit is gevolglik goed aangepas by plantbevolkings wat wissel van 18 000 tot 25 000 plante by laerpotensiaalgronde. Dit presteer ook by hoërpotensiaalgronde indien 28 000 tot 32 000 plante/ha gevestig word. Die graan is van hoogstaande gehalte met ’n skepelgewig van 74,67 kg/HL. Die opkomproses van P2865WBR is vinnig, gelyk en eenvormig wat tot plante lei met uitstaande staanvermoë. Kopplasing is nagenoeg 50% van die plantlengte, wat dui op ’n gebalanseerde planttipe wat maklik stroopbaar is. P2865WBR toon aanvaarbare tot sterk weerstand teen die meeste blaar- en kopsiektes.
P2927WYR
Dit is ’n medium- tot langgroeiseisoen wit kultivar wat veral vir die westelike produksiegebied ontwikkel is.
In figuur 3 verteenwoordig die swart lyn P2927WYR = 0. Dit is duidelik dat daar ’n 5,59% verbetering in opbrengs is teenoor P2864WYR wat as maatstafgenetika dien (55 plekke). Dit is merkwaardige genetiese vordering op die bestaande prestasie van PIONEER®-produkte in hierdie konsep. Albei die kultivars in die vergelyking beskik oor Mon810-tegnologie. Dieselfde tegnologie word hier met mekaar vergelyk. Dit maak die prestasie soveel merkwaardiger. Die toevoeging van die nuwe tegnologie tot P2927WYR in latere jare is voorwaar iets om na uit te sien.
Die agronomiese metings in figuur 4 wys daarop dat P2927WYR agronomies aanvaarbaar is vir die droëlandproduksie waarvoor dit geteel is. Die kultivar presteer uitsonderlik in hoë- en laepotensiaaltoestande. Die plant is meerkoppig. Daar word gemiddeld 1,94 koppe per plant op 42 plekke getel. Dit is gevolglik goed aangepas by plantbevolkings wat wissel van 18 000 tot 25 000 plante by alle gronde. By hoërpotensiaalgronde kan die plantbevolking na 28 000 tot selfs 32 000 plante/ha aangepas word. Die graan is van hoogstaande gehalte met ’n skepelgewig van 76,44 kg/HL. P2927WYR kom vinnig, gelyk en eenvormig op. Dit lei tot plante met uitstaande groeikrag en staanvermoë. Kopplasing is 49% van die plantlengte. Dit is dus ’n plant wat goed vertoon, goed staan en maklik stroopbaar is. P2927WYR toon aanvaarbare tot sterk verdraagsaamheid teen die meeste blaar- en kopsiektes.
P2865WBR en P2927WYR is nuwe kultivars in die PIONEER®-produkreeks wat geteel en ontwikkel is vir droëlandproduksie in die Westelike produsiegebied. Dit het voortreflike opbrengsvermoë en agronomiese eienskappe wat die plasing van die produkte in enige witmieliepakket ’n móét maak.
Vir meer inligting oor PIONEER® se wenkultivars, praat met Emile van den Berg, by +27 12-683- 5733 of stuur vir hom ’n e-pos na emile.vandenberg@pioneer.com


title: 40-jarige Zimmatic loop nog sterk

maintext:
This post is also available in: English
Meer as waarde vir geld. Dit is wat ’n Zimmatic-spilpunt die boer bied; nie net omdat hy so doeltreffend werk nie, maar ook omdat hy so lank hou.
Die tweede Zimmatic-spilpunt in Suid-Afrika is in Oktober 1978 aan Guillaume de Swardt, mielie- en koringboer van Taaiboschpoort naby Petrusville, verkoop. Guillaume fokus nou meer op sy Merinoskape en Afrikanerbeeste, maar sy spilpunt is steeds elke dag op sy pos. Na 40 jaar is die Zimmatic-spilpunt nog net so betroubaar en stewig soos toe hy op die plaas aangekom het en die jonger spilpunte kan hom met reg Oupa noem.
“Hy kan en moet nog 40 jaar hou, want niks is gebreek nie,” sê Fanie Botha, Guillaume se skoonseun, wat nou in beheer van die besproeiingsboerdery is.
Guillaume onthou hoe hy destyds die spilpunt vir ’n skamele R50 000 gekoop het met die versekering dat hy 15 jaar behoort te hou. Die spilpunt het hulle verwagtinge ver oortref, want in die 40 jaar was hy nog nooit buite aksie nie.
Lindsay, die vervaardigers van Zimmatic-spilpunte, was desyds nog nie eers in Suid-Afrika nie. In die 1950’s het Paul Zimmerer Lindsay Manufacturing begin en in die 1960’s het Lindsay hulle spilpunte begin bou onder die naam Zimmatic. George Gremmels het die spilpunt opgerig en sy seun, Thomas, van Pinetree Irrigation, is steeds betrokke by Zimmatic. “Ek onthou die oprigting het ’n week geduur. Daar het ook destyds ’n man van Amerika wat vir Zimmatic gewerk het na die spilpunt kom kyk,” sê Guillaume.
Die spilpunt het 7 torings (dis nog presies dieselfde torings) en besproei getrou 51 hektaar. Op grond van Oupa se gehalte en doeltreffendheid het Guillaume in 1983 ’n drietoring Zimmatic gekoop en in 1984/85 ’n sestoring Zimmatic. Hulle almal is vandag nog volstoom aan die werk. Nou onlangs het Fanie twee tweetoringspilpunte bygekoop.
As jy vir Guillaume vra waarom hy die Zimmatic 40 jaar gelede gekies het, sê hy: “Ek het net meer van die Zimmatic-spilpunt gehou. Hy het vir my beter gelyk. Destyds het hulle ’n kragopwekker aan die pomp se enjin gesit vir die aandrywing van die spilpunt, want toe was hier nog nie elektrisiteit nie.”
Hy onthou ook hoe hy vroeёr jare in die aande van sy huis af gekyk het hoe ver die spilpunt geloop het. “Ek het gewag vir die lig om aan te gaan, want die lig het net gebrand as die laaste toring loop. In vandag se tyd werk dit nie meer so nie en sien jy orals liggies,” sê hy.
Die veranderinge wat die spilpunt in 40 jaar ondergaan het:
Die spilpunt het aangepas by vandag se tegnologiese wêreld deur ’n GSM-beheerstelsel te kry sodat jy dit vanaf jou foon kan aan- en afskakel.
’n Nuwe skakelkas is ingesit.
Die Firestone-bande het 21 jaar gehou voor dit vervang is.
Net een pyp is vervang.
Die aandryfmotors is vervang, maar dit het meer as 10 jaar gehou.
Die spilpunt het nog van sy oorspronklike ratkaste.
Die dryfasse is vervang.
Sprinkelaars is vervang soos dit met die tyd verander het.
Die vellings is vervang.
Guillaume en Fanie het ander spilpunte ook, maar hulle albei hou steeds die meeste van die Zimmatic.
Voordele van die Zimmatic:
Daar is sekere eienskappe wat ander spilpuntvervaardigers teen bykomende koste as voordele aanbied, wat Zimmatic sommer as standaard verskaf, soos die groot wiele (14,9 x 24”) wat sorg dat die spilpunt minder vassit.
Elke Zimmatic se segmente of spanne is ’n standaard lengte en vorm. As ’n deel vervang moet word, kan die nuwe deel maar net van die fabriek af gestuur word. Dit sal elke keer pas.
Die elektriese bedrading loop ook netjies aan die buitekant van die hooftoevoerpyp en nie saam met die water in die pyp nie.
Volgens Fanie is die onderdele van Zimmatic maklik en vinnig verkrygbaar vanaf Irritech in Kimberley, die naaste Lindsay-handelaar. Hulle is ook baie tevrede met die diens. “Ek het nog nooit ’n probleem gehad dat ek hulle moes inroep nie en daar het ook nog nooit ’n Zimmatic omgeval nie,” sê hy.
Van wind gepraat – by elke Zimmatic-toring is daar ’n kruisstut stewig vasgebout wat die hele spilpunt stabiliseer sodat selfs die sterkste wind net sy asem mors as hy hom probeer omblaas.
Guillaume onthou dat die spilpunt destyds een keer toege-ys was in die winter. “Toe kom ons agter hy het nie ’n lae-temperatuurskakelaar nie, daarom het die water gevries. Hulle het spoedig vir ons so ’n skakelaar kom insit en dit was die einde van die probleem,” sê hy.
Kontak vir Frederik Nel by +27(0)72-517-7581 of +27(0)21-002-1013 of e-pos Frederik.Nel@lindsayafrica.co.za om jou Zimmatic-spilpunt wat hou en hou en hou aan te skaf. Besoek ook hulle webwerf by www.lindsay.com.


title: Nuwe lede verkies tot SA Stamboek

maintext:
This post is also available in: English
Twee nuwe Uitvoerende Komiteelede (EXCO) is nuut verkies tydens Stamboek se Algemene Jaarvergadering wat op 1 November 2018 in Bloemfontein plaasgevind het.
Die vakatures het ontstaan as gevolg van die uittrede van dr Johan Jooste en PW van Heerden. Hulle plekke word nou ingeneem deur Pete Durham en Koos Vosloo. Pete Durham is ’n Jerseyteler van Natal en vorige President van Jersey SA. Koos Vosloo is die President van Dohné Merino Telersgenootskap en boer in die Vrystaat.
Christopher Melamu, Bonsmarateler van die Noord-Kaap is herkies tot EXCO vir nog ’n termyn van twee jaar.
Bron: SA Stamboek


title: Kubota staan sy man op ’n sendingstasie

maintext:
This post is also available in: English
Om na 1 200 mense om te sien sit nie in enige organisasie se broek nie, maar dit is die daaglikse taak van die KwaSizabantu-sendingstasie, 50 km oos van Greytown. Die dinamiese Duitste sendeling, Erlo Stegen, het die sendingstasie in 1970 gestig en dit word sedertdien oorstroom deur mense wat ՚n behoefte het aan geestelike en liggaamlike hulp.
Die Emseni-plaas waarop die stasie gevestig is spog reeds met ՚n radiostasie, dwelmrehabilitasiesentrum, ՚n 7 000-sitplek kerk, skool en tersiêre opleidingsentrum. Om hulle eie inkomste te skep, is ՚n supermark, restaurant en die bekende aQuellé botteleringsfabriek op die been gebring. Maar dit is die 180 hektaar avokadoboorde, 8,5 hektaar groentetonnels en melkverwerkingsfabriek wat die stasie selfonderhoudend maak.
Die plaas is baie bergagtig en dit is nie ՚n grap om met die spuite tussen die avokadoboorde te kom nie. Boonop brei die boorde vinnig uit en die plaasbestuurder, Dietmar Joosten, beplan om binnekort nog 100 hektaar avokado’s te vestig. Die behoefte aan ՚n sterk, maar klein, smal en ratse trekker het al hoe groter geword. Kubota was die enigste trekkermaatskappy wat vir hulle ՚n uitstekende oplossing kon bied.
“Vir my was Kubotas altyd goeie trekkers met goeie enjins,” sê Dietmar. “Ek kan niks met ՚n groot, lomp trekker doen nie. Ons moet 4 000-liter tenks teen steil hellings uitsleep en dan moet daar nog fyn gedraai word tussen die boorde. Ons sny gras en spuit tussen die bome en tydens oestyd moet die sleepwaens met swaar vragte ook tussen die boorde gesleep word. Die smal Kubota-trekkers met hulle klein draaisirkels pas ons soos ՚n handskoen.”
Die eerste Kubotas het 8 jaar gelede op die plaas aangekom. Dietmar het besluit om net die M9540’s te koop, wat sake baie vergemaklik. Vandag is daar reeds ses wat op hulle twee plase loop. Die jongste vier trekkers is met kajuite bestel, want Dietmar glo dat ՚n operateur wat teen die elemente beskerm word ՚n baie meer positiewe werker is.
Emseni is vandag die grootste Kubota-kliënt in Natal.
Nog meer rede vir Kubota
Kubota se markaandeel in Suid-Afrika groei gesond en verkope lyk uitstekend. Toe Kubota so 18 maande gelede hulle pryse aansienlik laat sak het, het Dietmar nog meer geheg aan die Kubota-handelsmerk geraak:
“Ek het verlede jaar ook die veeldoelige Kubota 5-ton U50-gatgrawer gekoop. Dit was een van die beste kopies in my lewe. Die klein en kompakte masjien stoot met die grootste gemak verhewe beddings waarin die avokadobome groei. Dit sny ook die onkruid en gras tussen die bome baie presies en akkuraat met die bossiekapperaanhegstuk. Die avokadobome groei sommer baie beter sedert die verhewe beddings nou so presies gestoot word, en sedert ons die onkruid sny in plaas van doodspuit, het ons ekstra kompos tussen die boorde. Boonop is erosie en bogrondverlies nou iets van die verlede,” sê Dietmar.
Valtrac KZN in Pietermaritzburg is die Kubota-handelaar wat Emseni bedien en hulle reël trekkerbestuurder-opleiding, dienste en onderdele. “Hulle kyk baie mooi na ons. Sommige van ons trekkers het al 6 000 uur se harde werk agter die rug en loop nog steeds sonder sorge,” sê Dietmar.
Dietmar se Kubota M9540’s lewer 71 kW, wat dit fris genoeg maak om selfs ՚n damskrop in te span. Dietmar kon dus die reuse taak om die 8,5 hektaar onder die groentetonnels gelyk te maak, met sy Kubota-staatmakers aanpak. “My tweede U50 is reeds bestel en sal binnekort op die plaas aanland, en as ek kon, sou ek nog baie Kubota-trekkers gekoop het,” sê hy.
Sameer Sheik by 082-326-5473 en Robert Keir by 011-284-2024 of robertk@smithpower.co.za kan jou meer oor hierdie stewige en ratse trekkers vertel. Besoek ook Kubota se webwerf by www.kubotasa.co.za vir meer inligting.


title: Orthman-strookbewerking: Boer slim en bespaar diesel

maintext:
This post is also available in: English
Die Orthman 1tRIPr-strookbewerker is nie ’n masjien nie – dit is ’n kopskuif in bewerking. Henk en Riana Michau het twee jaar gelede van die Springbokvlakte af na Reitz verhuis, om ’n hele nuwe boerdery met die beskrywende naam, Vredevind, te begin. Henk sê hy dink al lank na oor strookbewerking, en die trek na Vredevind het hom die geleentheid gegee om dit voluit toe te pas.
Dit is nog net die suikerbone waaroor hy kopkrap: Dit bied ’n goeie inkomste, maar is nie lief vir materiaal op die lande nie, omdat dit maklik blaarsiektes opdoen.
“Ek moet nog mooi gaan uitwerk of die besparing op diesel en slytasie my sal loon om die suikerbone te los en net op mielies en sojabone te fokus,” sê Henk. Die besparing is merkwaardig, want in plaas van drie of vier keer, ry jy nou net een keer.
Só werk die Orthman 1tRIPr
Strookbewerking doen presies wat die naam sê. Net die plantstrook word bewerk en die res van die land bly lê met plantreste en al.
’n Snyskyf sny die oesreste stukkend en sny ook deur die grond sodat die tand egaliger kan werk en nie kluite uitstoot nie. Reg agter die snyskyf is daar ’n stel ry-oopmakers wat afgehaal kan word wanneer ’n land nie baie materiaal op het nie.
Die tand kan tot 350 mm diep werk. Dit breek verdigtingslae op en baan die weg vir goeie, eweredige kunsmisplasing. Henk werk gewoonlik net 250 mm diep, maar as daar verdigting is, kan dit nodig wees om bietjie dieper te werk.
Elke tandeenheid het ’n verstelbare wegbreekaksie met blitsige outomatiese herstel, maar as daar nie kans is vir klipskade nie, kan jy hom vasbout.
Twee gegolfde kouters rond die saadbedding vertikaal af en ’n roller breek kluite en vorm ’n ferm saadbed. Ry-eenhede is met ’n parallelskakels aan die balk gemonteer om deurgaans die regte diepte te handhaaf.
Die 8-ry Orthman 1tRIPr en die John Deere 1750-planter is ideale pasmaats waarmee jy in een beweging bewerk en plant vir die toekoms!
Die twee masjiene se balke is nie ewe hoog nie en dit is belangrik dat die hoek waarteen hulle koppel presies reg moet wees vir egalige werking en dieptebeheer.
Orthman vervaardig ook die koppelstukke om die masjiene bymekaar te las, en om hul ewe hoog te maak. Die Orthman driepunthyser en die ondersteuning van die planter se wiele agter beheer die werkdiepte en die kombinasie word hoog genoeg gelig om vrylik op die wenakker te draai.
Die werktuig benodig ongeveer 20 kW trekkerkrag per ry. Henk sê hy sal nie maklik kleiner as sy 180 kW-trekker gaan nie, want daar is baie kontoere op die plaas en die ekstra perdekrag maak seker die masjien draf netjies in sy presisiespoor.
Om teen 9 km/u in een beweging te bewerk, bemes en plant is voorwaar ’n drafstap waarvan elke tree tel!
Henk het houers vir vloeibare kunsmis op die planter aangebring waar dit maklik volgemaak kan word. Die kunsmis word reg agter die tand onder die pitte toegedien, waar die worteltjies dit dadelik kan vind.
Hoekom dit werk
Henk sê die hele doel van die bewerking is om jou materiaalmat te behou vir meer vogbehoud in die grond en uiteindelik ’n beter grondstruktuur. Strookbewerking is die oplossing vir lande met massas materiaal en selfs vir onbewerkte lande.
Hy sê sy vriende, bure en familie se senuwees was gedaan toe hy verlede jaar rustig gewag het vir die reën voordat hy en sy robuuste Orthman in ’n grasland ingevaar het waar die pioniersgrasse amper skouerhoogte gestaan het. “Ek was self ’n bietjie verbaas oor die positiewe resultate,” erken hy.
Al is die plantvenster soms bitter kort, sien hy nou kans vir meer lande. Sy tweede Orthman-planterkombinasie word tans gebou om hom hierdie seisoen nog ’n groter hupstoot te gee.
Hy sê: “Lande wat ek die eerste jaar hier konvensioneel bewerk het, het na die Januarie-droogte maar power gelyk teenoor die strookbewerkte lande en selfs na net een jaar se strookbewerking kon ons oral erdwurms sien!”
Kontak Brian Nieuwoudt vir jou strookbewerkingsoplossing by 076-283-0766, 012-940-2155 of bnieuwoudt@orthman.com. Besoek ook www.orthman.com en kyk na die video op www.proagri.co.za.


title: Polisiebestuur wil met Agri SA saamwerk

maintext:
This post is also available in: English
Agri SA is bemoedig oor die nasionale kommissaris van polisie, generaal Khehla Sitole se verbintenis om boere en boerderygemeenskappe te help beveilig. Generaal Sitole het Maandag die vergadering van Agri SA se Landelike Beveiligingskomitee bygewoon.
Agri SA verwelkom ook die uitnodiging van die kommissaris om die Landelike Beveiligingstrategie saam met die polisie te finaliseer en gedurende 2019 die strategie gesamentlik bekend te stel. Agri SA sal as vennoot van die SAPD met die bewusmaking van die hersiene strategie optree.
“Agri SA het waardering vir die Nasionale Kommissaris se entoesiasme om landelike gebiede veiliger te maak en dat die polisie sáám met Agri SA wil werk,” sê Tommie Esterhuyse, nuutverkose voorsitter van Agri SA se Sentrum van Uitnemendheid: Landelike Veiligheid. “Die vergadering het die geleentheid aan boere vir ‘n ope en eerlike gesprek gegee wat Agri SA op kan voortbou.”
Tydens die vergadering het Sitole die polisie se omdraaistrategie met die komitee bespreek, met landelike veiligheid as een van die fokusareas in dié strategie. Hy het voorts gesê dat dit sy en die polisie se strewe is om teen 2030 ‘n veiliger landelike omgewing te skep deur hulle grondwetlike verantwoordelikhede na te kom.
Die polisie wil met verbeterde polisiëring tot die ekonomiese ontwikkeling in landelike gebiede bydra, sodat die boerderygemeenskap kan voortgaan met sy belangrike bydrae tot die ekonomie, voedselsekerheid en stabiliteit in Suid-Afrika. Aspekte soos die implementering van ‘n doeltreffende reservistestelsel, die herlewing van landelike spesialiseenhede en die voorsiening van die nodige hulpbronne aan landelike polisiestasies is van die elemente, wat in die omdraaistrategie ingesluit is.
“Die goeie samewerking tussen Agri SA en die polisie oor jare heen is herbevestig en op ‘n hoër vlak geplaas deur die besoek van die topbestuur van die polisie en die onderneming van die nouer samewerking,” sê Esterhuyse.
Tydens die Sentrum se vergadering, is die nuwe bestuur van die komitee verkies met Tommie Esterhuyse, ‘n boer van Heilbron as voorsitter, Joe Scholtz van Griekwastad, as ondervoorsitter en Uys van der Westhuijzen as bykomende lid.
Bron: Agri SA


title: Die gevolge van Brucellose vir my beesboerdery

maintext:
This post is also available in: English
Brucellose in jou beeskudde is soos ‘n stadigvretende kanker wat jou boerdery van binne af opvreet en verteer. Jy mag dink alles is reg, tot die ontnugtering jou skielik eendag tref. Dit is ‘n erosiesiekte wat jy nooit moet onderskat nie.
Om Brucellose as een van die grootste kuddebedreigings in Suid-Afrika langer in jou kudde te ignoreer, is om indirek te sê jy boer om nie wins uit jou vee te maak nie.
As veearts en veeboer het ek dus van die begin af die keuse gemaak dat streng Brucellosebeheer een van die hoogste prioriteite in my boerdery gaan wees.
Brucellose is ‘n belangrike zoonose en beroepsiekte wat soms ernstige gevolge vir die mens kan inhou.
Besmette koeie en dragtige verse bly gewoonlike permanente draers van die bakterie en besmet die omgewing elke keer met groot hoeveelhede organismes as hulle kalf of aborteer. Dus is dit van uiterste belang om met goeie bestuur en met behulp van ‘n goeie naspeurbaarheidsprogram ALLE besmette koeie en hulle nageslag onmiddellik uit jou kudde te verwyder. Indien jy nie hierdie belangrike stap neem en dit uitvoer nie, sal Brucellose altyd die baas van jou beesboerdery bly.
Stoetboere wat teelbulle bemark, kry groot ontnugterings as bulle positief toets voor die veiling, omdat hulle gebore is van besmette moeders. Die onkoste om bulle te teel en groot te maak spreek vanself. Nie alleen is die finansiële verliese enorm nie, maar jou stoetnaam kry skade.
Vir kommersiële boere is dit net so min winsgewend as jy Brucellose in jou kudde ignoreer. Al vind aborsie gewoonlik net eenmaal in ‘n vroulike dier plaas, bly sy jou plaas besmet so lank as wat sy kalf en sal daar altyd verliese a.g.v aborsies wees. Interkalfpeiodes verleng en reproduksiebestuur word bemoeilik. Top vroulike diere moet geslag word en finansiële verliese ruk handuit.
Beesvleisuitvoere sal ook belemmer word deur Brucellose, want geen land met streng Brucellosebeheer sal beeste van besmette oorsprong invoer nie.
Om dus nie jou kuddestatus te weet nie, is ‘n baie duur en dom prys om te betaal.
Bron: Brucellosis steering committee of the National Animal Health Forum


title: Landbougemeenskappe se betrokkenheid help dat aanvalle daal

maintext:
This post is also available in: English
Die betrokkenheid en paraatheid van landbougemeenskappe by die bevordering van hulle veiligheid, dra daartoe by dat plaasaanvalle in die Vrystaat afgeneem het. Só sê dr Jane Buys, veiligheidsrisiko-analis van Vrystaat Landbou (VL), oor die afname in aanvalle wanneer 2018 en 2017, vanaf Januarie tot 16 Oktober, met mekaar vergelyk word.
Die aantal moorde in die provinsie was egter vanjaar meer as verlede jaar. Die VKB/VL Veiligheidslessenaar se inligting toon dat daar in 2018 in dié tyd altesaam 30 plaasaanvalle in die Vrystaat was. Hiervan was vyf moordvoorvalle met ses slagoffers. In 2017 was daar in dieselfde tydperk 57 aanvalle in die provinsie. Hiervan was drie moord-insidente met drie moorde.
Nie net het die getal Vrystaatse plaasaanvalle gedaal nie, maar is 23 plaasaanvalle ook in 2018 voorkom. Dit is inligting volgens die VKB/VL Veiligheidslessenaar. Laasgenoemde voorkomings het by die volgende clusters, Ficksburg (een), Kroonstad (twee), Parkweg (drie), Phuthaditjhaba (een), Smithfield (drie), Thabong (twee), Trompsburg (drie), Welkom (vier) en Zamdela (vier) plaasgevind.
Volgens Buys is daar ’n paar redes wat die voorkoming van plaasaanvalle moontlik maak. “Dit kom as gevolg van vooraf inligting wat vanaf landbougemeenskappe en die Suid-Afrikaanse Polisiediens bekom word waar toekomstige aanvallers navrae rig rakende items op plase en eienaars,” sê sy. “Die inligting word dan aan landboboere en/of die polisie deurgegee.”
Danksy vennote soos OVK is VL in staat om die veiligheid van sy lede te help bevorder. OVK het op 18 Oktober 2018, by ’n vergadering van VL se uitvoerende bestuur naby Brandfort, ’n nuwe Toyota bakkie aan VL oorhandig. Dit sal deur die VKB/VL Veiligheidslessenaar gebruik word om byvoorbeeld vergaderings, berade en werkswinkels regoor die provinsie en elders by te woon.
Bron: Vrystaat Landbou Nuusflitse


title: Agri SA verdoem aanbeveling om Grondwet te wysig

maintext:
This post is also available in: English
Agri SA begin vandag die volgende fase van sy taktiese plan teen onteiening sonder vergoeding (OSV).
Die aanbeveling van die Grondwetlike Hersieningskomitee rakende die wysiging van artikel 25 is lynreg in stryd met die doelwitte van eiendomsbeskerming, ekonomiese stabiliteit, werkskepping, beleggersvertroue en volhoubare transformasie binne landbou.
Die komitee het vandag aangedui dat hulle ‘n wysiging van die eiendomsklousule in die Grondwet gaan aanbeveel. Agri SA beskou hierdie as ‘n onaanvaarbare uitkoms van ‘n maandelange konsultasieproses waartydens Agri SA baie sterk standpunt ingeneem het teen OSV. Agri SA het in die voorleggingsproses die ernstige nadelige gevolge van sodanige stap telkemale duidelik uitgespel.
“Ons het reeds voorbrand gemaak om doeltreffend op te tree en sal bykomende hulpbronne in die stryd werp,” sê Dan Kriek, Agri SA President. “Agri SA glo in gesprekvoering met alle belanghebbendes, maar dit is nou tyd om ‘n duidelike lyn te trek.”
Agri SA sal in die komende dae:
Sy regstrategie uitrol en met sy regspan oor moontlike litigasie raadpleeg;
Gesprekke met binnelandse en buitelandse rolspelers verskerp, insluitend Amerikaanse en Europese handelsvennote;
Die prosedurele en administratief-regtelike nakoming van die Grondwetlike Hersieningskomitee se konsultasieproses hersien;
Strategiese vennootskappe met verskeie organisasies verstewig en mobiliseer.
Dié voorgestelde wysiging is polities-gemotiveerd en sal grootskaalse skade aan die Suid-Afrikaanse ekonomie aanrig. Die prioriteit vir miljoene Suid-Afrikaners is werkskepping, behuising, misdaadbekamping en gehalte onderwys. Dit behoort die fokus van die regering te wees, eerder as roekelose en populistiese grondwetlike wysigings.
“Agri SA win deurentyd regsadvies in en litigasie is onder oorweging,” sê Annelize Crosby, Agri SA beleidshoof: grond. “Die aanbeveling is slegs die eerste stap in ‘n lang en moeisame proses om die Grondwet en verwante wetgewing te wysig. Agri SA sal in dié proses deurentyd sy standpunte voorhou.”
Agri SA sal voortgaan om alles in die stryd te werp om ‘n volhoubare toekoms vir alle Landbou-rolspelers en landsburgers te verseker.
Bron: Agri SA


title: Trekkerverkope styg met 8% in 2018

maintext:
This post is also available in: English
Trekkerverkope van 817 eenhede in Oktober is aansienlik (14%) meer as die 717 eenhede wat verlede Oktober verkoop is. Vir die jaar tot dusver (die eerste tien maande van die jaar) is verkope byna 8% meer as vir die vorige ooreenstemmende tydperk.
Stroperverkope van 29 eenhede in Oktober, is nege eenhede meer as die 20 eenhede wat verlede Oktober verkoop is. Vir die jaar tot dusver is stroperverkope nou 2% hoër as vir die ooreenstemmende tydperk verlede jaar.
Die jongste ramings van die Oesskattingskomitee dui daarop dat die huidige aanplant van die belangrikste twee gewasse, mielies en sojabone, waarskynlik heelwat hoër sal wees as verlede jaar. Die aanplant van witmielies sal na raming 8%, geelmielies 2% en sojabone ook 8% hoër wees.
Die lewendige mark vir toerusting word versterk deur boere wat van die geleentheid gebruik maak om toerusting teen laer pryse aan te koop, voor die verwagte moontlike prysverhogings. Insetkoste en finansiële beperkings is egter oorwegings wat boere in gedagte moet hou wanneer hulle vir die komende seisoen beplan.
Ramings vir die bedryf vir die 2018-kalenderjaar bly teen ‘n vlak van tussen 6 750 en 7 000 eenhede, of tussen 5 en 10% meer as verkope in 2017.
Bron: Suid-Afrikaanse Landboumasjinerieassosiasie


title: Jak op Reis na Thabazimbi

maintext:
Die reis wat Jak de Priester na die KunsteGrot op Thabazimbi gedurende 2006 gemaak het, het die weg gebaan vir nog baie meer optredes in die einste teater.
Jak de Priester was die eerste kunstenaar wat op die KunsteGrot se verhoog opgetree het en op 8 November het hy weereens die pad aangedurf om vir die soveelste maal die gehoor in Thabazimbi te kom vermaak.
’n Stampvol teater het hom begroet waar die tafels geswig het onder die gewig van die gehoor se piekniekmandjies. Teen die tyd dat Jak met sy optrede begin het, was die gehoor gereed om saam met Jak, sy lewe sedert sy kinderjare op Parys aan die oewers van die Vaalrivier tot by sy gesinnetjie wat intussen tot vyf aangegroei het te herleef en lekker saam te kuier.
Soos hy juweeltjies op sy pad uitgekrap het, het Jak sy liedjies geskryf en tydens sy vertonings meer hieroor vertel.
Die koms van elkeen van sy drie kinders was sulke juweeltjies en op hulle versoek het hy reeds van vroeg af liedjies aan hulle, en selfs aan hulle kleuter-liefdes, opgedra.
Sy vertellings is kostelik en volg jy die draad van die storie wat hy aan die gehoor vertel.
Dit was duidelik hoekom hy die aanbieder van die gewilde TV-reeks “Reis na Gister” was. Jak het net die manier om die stories wat diep in sy karakters versteek is uit hulle te trek en dan ’n baie interessante storie te vertel.
Net soos met sy eerste optrede in Thabazimbi het hy met sy bekende komposisie van die TV-reeks “Binnelanders” begin.
Soos mens na sy liedjies luister, besef jy dat dit baie meer as net woorde om die lyf het. Die woorde is nie net daar omdat dit rym nie, dit vertel ’n storie waarna jy kan luister.
Dit is beslis nie net ’n jelly baby wat met ’n lagie tjoklits bedek is nie.
‘n Nuweling saam met hom op die verhoog was die uitmuntende klavierspeler, Werner Ferreira, wat hom deesdae begelei as hy hom van sy hoenderboerdery kan wegbreek. Werner het ook sy eie sy vernuf op die klavier getoon met musiek wat alle genre dek. Soos Wernes self sê, hy is ‘n werkende man met musiek as ‘n stokperdjie. ‘n Stokperdjie waar hy beslis stewig in die saal sit en nie terugsit vir enige ander kunstenaar nie.
Selfs na sy optrede het die gehoor nie ophou kuier nie terwyl die lang ry mense wat CD’s wou koop ook nie vinnig korter geword het nie.
Die volgende optrede by die Kunstegrot is op Woensdag 28 November wanneer Wynand van Vollenstee as Karate Kallie, op die verhoog is met sy eenman-stuk “’n Gewigtige saak”.
Kaartjies hiervoor is vooraf beskikbaar by Rita teen die afslagprys van R120 per persoon. Dit is nie ’n “Hardebaard” stuk nie, maar sensitiewe kykers moet maar die woordjie of twee wat uitglip verskoon. Niks anders as die taal wat ons praat nie.
Kontak Rita by 083 744 8559 vir besprekings.
Die vertoning begin stiptelik 19:00. Wees dus maar gereed om vanaf 18:30 jou piekniektafel gereed te kuier vir ’n aand se lekker terugsit en die vertoning te geniet.
Sien ook volledige berig hieroor op ons tuisblad by www.kwevoel.co.za – kies Entertainment uit die keuseraam bo-aan die bladsy.


title: Laat nuus vanaf HFM

maintext:
Met leerlinge van Hoërskool Frikkie Meyer hard besig met jaareind-eksamens, is daar tog ‘n paar nuusbrokkies om te deel.
Die grootste hiervan is die Luiperd Toekennings en die aanwysing van die SR lede tot die skool se Bestuursliggaam.
Die leerlinge van Hoërskool Frikkie Meyer ding jaarliks mee om deel van die uitsoek groep, die Luiperds, te wees (Foto bo). Dit is naamlik die leerlinge wat meer as net hulle deel bydra, ook op buite-skoolse aktiwiteite. Op die foto is die Luiperd Top Tien leerlinge van 2018, saam met die Luiperd organiseerder, Francis Coetzee. Van links voor: Melinda Dreyer (Gr12), Zurisha Pelser (Gr10), Adri Vorster (Gr12), Jani du Plessis (Gr11), Wilmien Schutte (Gr11), Jolize Butler (Gr11), Madelein Vorster (Gr10) en mnr CA Campbell (Hoof). 2de ry: Die leerkragte Henco Smith, Francis Coetzee en Madelene Smith. Agter: Selkirk von Wielligh (Gr10), Carien Janecke (Gr11) en Luan von Wielligh (Gr8).
Leerlinge vir Beheerraad (Foto links)
Tacia van Wyk, links, is verkies as VLR sekretaresse vir die Beheerliggaam. Dirco Slabbert, Hoofseun, en Miné Lategan, Hoofdogter, verteenwoordig die leerders van HFM op die Beheerliggaam.


title: 7 Sterf in nog ’n gru-ongeluk op N1 - Limpopo

maintext:
Ten minste 7 persone het onuitkenbaar verbrand nadat die taxi waarin hulle gereis het teen ’n groot vragmotor op die N1 tussen Kranskop en Mookgophong gebots en aan die brand geraak het.
Die pad was Saterdag vir ’n geruime tyd gesluit terwyl die forensiese span van die provinsiale gesondheidsdienste die wrak en ongelukstoneel gefynkam het.
Gedurende September vanjaar het 40 mense in verskeie ongelukke binne ’n radius van 20km vanaf hierdie ongelukstoneel op dié deel van die N1 gesterf. Hieronder was 11 Malawiese toeriste toe hulle bus op pad na Durban in ’n ongeluk betrokke was.
Sedertdien was daar ten minste nog twee gru ongelukke naby die Kranskop tolhek waarin verskeie mense die lewe gelaat het.
Die minister van Vervoer, Blade Nzimande, het verlede week ’n R4 miljard investering aangekondig om die gedeelte van die N1 tussen die Kranskop tolhek en Makhado te verbeter.
Tydens die loodsing van die feestydperk padveiligheid projek in Modimolle, het hy saam met amptenare en kerkleiers, wat die gedeelte van die pad wat berug was vir al die noodlottige ongelukke moes reinig, besoek.


title: Ligte vliegtuig stort neer in Zimbabwe - geen oorlewendes

maintext:
’n Ligte vliegtuig met vier Finse-toeriste aan boord het Vrydag by Tokwane-Ngundu in die Masvingo provinsie in Zimbabwe neergestort. Almal aan boord van die Cessna 182 vliegtuig, insluitend die vlieënier wat intussen geïdentifiseer is as Barry Style, is op slag dood.
Die vliegtuig het op ’n klipperige heuwel neergestort en wrakstukke is oor die gebied versprei.
Die liggame van die oorledenes was so vermink dat daar aanvanklik gedink is dat daar net drie mense aan boord van die vliegtuig was.
Volgens vriende was Styles met sy passasiers vanaf Buffalo Range Vliegveld in Chiredzi op pad na die Victoria Watervalle toe iets katastrofies met die vliegtuig moes gebeur het.


title: Boot sink op Victoria Meer - 30 bevestigde sterftes

maintext:
Ten minste 30 mense is dood nadat ’n plesierboot met sowat 100 mense aan boord Saterdag naby die Ugandese hoofstad, Kampala, in die Victoria meer gesink het.
Verskeie musikante en bekende persoonlike was onder andere ook op die boot.
Van die meer as 20 mense wat gered is sluit in Prins Daudi Kintu Wasajja, broer van die koning van Uganda se grootste koninkryk, Buganda asook een van die land se bekendste musikante, Iryn Namubiru.
Buiten dat die boot oorlaai was en baie mense nie lewensgordels gedra het nie, het swak weer ook ’n rol gespeel.
Blykbaar is die boot ingespan om die tydperk van werkafskeidspartydjies te benut terwyl dit nie ten volle water-vaardig was nie.
Van die lyke het op die strand uitgespoel waar familielede angstig agter ’n heining gewag het soos die lyke uitgehaal is. ’n Helikopter is ook ingespan om te help in die soektog na vermiste persone.
Alle hoop is laat vaar dat verdere oorlewendes gevind sal word. Plaaslike owerheidsbeamptes het gesê dat verskeie vissersbote, wat die drenkelinge te hulp gesnel het, ook gesink het nadat dit hulle ook oorlaai geraak het deur die paniekbevange mense.
Met ’n oppervlakarea groter as Switserland, is Victoria Meer die tweede grootste meer in die wêreld en die grootste in Afrika. Die meer word gedeel deur Uganda, Kenia en Tanzanië en sowat 30 miljoen mense is afhanklik van die opbrengste uit die meer.
Die meer, wat deesdae ernstig bedreig word deur besoedeling en dalende watervlakke, se biodiversiteit het sedert die 1980’s met sowat 50% gedaal.
Die meer se naam het sy oorsprong by die kolonialis John Hanning Speke wat die meer na Koningin Victoria vernoem het tydens sy reis in die gebied gedurende 1858.


title: IRR: Venezuela as voorbeeld voorgehou van onteiening sonder vergoeding

maintext:
Die vlak van Onteiening sonder Vergoeding kan ’n vernietigende effek op die Land se ekonomie hê volgens ’n berig in News24 deur die rubriekskrywer dr Anthea Jeffery, Hoof van Politieke Navorsing by die IRR, ’n dinkskrum wat politiese en ekonomiese vryheid promoveer.
Jeffery het Venezuela as voorbeeld voorgehou waar die land se ekonomie as gevolg van onteiening sonder vergoeding oor die afgelope vyf jaar ingeplof het.
Die inflasiekoers sal hierdie jaar heel moontlik die 1 miljoen persent-kerf bereik met sowat 80% van sy bevolking wat in absolute armoede leef, ’n verhoging van 24% sedert 2014.
Universiteit professore met 17 jaar ondervinding verdien sowat $6 (Amerikaanse Dollar) per maand. Dit vereis sowat 98 maal die minimum loon net om te oorleef terwyl basiese water en elektrisiteit infrastrukture byna nie meer bestaan nie.
Die plaaslike ekonomie is vernietig en bykans alles, insluitend kosvoorrade, moet ingevoer word.
Hongersnood is aan die orde van die dag en miljoene mense het reeds na buurstate gevlug.
In die artikel van die IRR sê Jeffery dat deur die mening van duisende Suid-Afrikaners te ignoreer, het die parlement se Gesamentlike Konstitusionele Hersieningskomitee toegelaat dat met die verandering van die spesifieke klousule, ’n mandaat gegee word vir Nasionalisering onder ’n ander naam.
Die komitee het hierdie aanbeveling gedoen sonder om na een van na die 99.9% van die 450 000 “wettige” handgeskrewe vertoë van die 720 000 wat ingestuur is, te kyk.
Jeffery sê dat indien alle relevante vertoë in ag geneem is, soos dit moes gebeur, sou die komitee dit moeilik gevind het om sy mandaat aan die besluit toe te staan aangesien ten minste 65% daarvan, en moontlik soveel as 75%, gekant was teen die konstitusionele aanpassing van die onteiening sonder vergoeding klousule.
Sowat 77% van die mondelike voorleggings aan die komitee deur organisasies soos die IRR, Agri SA, Banking Association of South Africa, Business Unity South Africa, the SA Institude of Black Property Practitioners, the National House of Traditional Leadres, the Legal Resource Centre en die FW de Klerk Foundation was almal teen so ’n konstitusionele verandering gekant.
Deur bykans al die geskrewe voorleggings wat aan hulle voorgelê is te ignoreer en in die asblik te gooi, het die komitee nagelaat om te luister na Suid-Afrikaners se stem om te hoor wat hulle opinie rakende onteiening sonder vergoeding is.
Daar kan verwag word Donderdag 15 November se die aanbeveling van die komitee die stempel van goedkeuring gaan kry voordat die parlement vir die feestyd sy werksaamhede afhandel.
Die wetgewing om die Konstitusie te verander behoort na die Mei 2019 verkiesing deurgevoer word maar nie sonder dat die publiek se opinie verkry is nie.
Suid-Afrikaners kan egter verwag dat daar aan hulle gesê sal word dat die enigste punt van bespreking die bewoording van die konstitusionele verandering. Hulle sal nie toegelaat word om insette te lewer of die Konstitusie verander mag word of nie.
Jeffery meen dat onteiening sonder vergoeding baie vernietigende ekonomiese gevolge vir Suid-Afrika gaan inhou, veral gesien in die lig van die onlangse ondersoek deur die GOPA Groep, ’n raadgewende leier in die gebied van ontwikkeling in Europa. GOPA het die ekonomiese vermoë van verskeie lande waar die roete van onteiening sonder vergoeding gevolg is. Hulle gevolgtrekking is dat al hierdie lande ’n jaarlikse afname in sowat 14% van hulle totale binnelandse produk ervaar het.
Dit het ’n negatiewe inslag gehad op ekonomies groei, belasting opbrengs, indiensneming, nasionale begrotings, infrastruktuur en ander kern noodsaaklikhede gehad.
GOPA waarsku dat in Suid-Afrika kan onteiening sonder vergoeding die ekonomiese opbrengs met sowat 10% van die jaarlikse binnelandse produk kan verminder, wat teen Oktober 2020 sowat R455 Miljard kan beloop.
Teen daardie tyd sal die ekonomie reeds lankal in ’n resessie wees, inkomste deur inkomstebelasting sal sowat R269 miljard beloop terwyl die regering se uitstaande renterekening skerp sal styg. Alle graderings maatskappye sal die land na rommelstatus afgradeer terwyl die regering sukkel om sy begrote uitgawes op onderwys, gesondheid, infrastruktuur en ander nodige dienste na te kom.
Afhangend van die skaal van onteiening kan die ekonomiese impak nog groter wees.
Dat die onteiening sonder vergoeding geweldige groot implikasies op die totale Suid-Afrikaanse bevolking gaan hê moet duidelik uitgespel word, ook in die voorleggings wat die komitee so gerieflik vermy.
Jeffery het gesê dat die IRR gedetermineerd is dat die komitee sy verantwoordelikheid moet aanvaar om te hoor wat Suid-Afrikaners te sê het oor onteiening sonder vergoeding.
Die organisasie is ook in die proses om sy prokureurs in te lig om die komitee se aanbeveling op ’n geregtelike wyse aan te vat.


title: Wêreld se hoogste standbeeld in Indië amptelik onthul

maintext:
’n Reuse- standbeeld van sowat 182 meter (597 voet) van een van die land se vryheidsvegters wat die Indiese volk saamgebind het nadat hulle in 1947 hulle onafhanklikheid van Engeland verkry het, is Woensdag amptelik geopen.
Hierdie Standbeeld van Eendrag is tans die hoogste in die wêreld en byna twee keer so hoog as die “Statue of Liberty” in Amerika.
Dié nuwe toeriste-aantreklikheid se opening het gepaard gegaan met heelwat verdeeltheid onder inwoners wat reken dat die sowat $400 miljoen (Ongeveer R6,3 miljard) wat daarop gespandeer is baie beter tot voordeel van die plaaslike inwoners aangewend kon word.
Die lewensgetroue brons-standbeeld van Sardar Patel, wat as ’n strategiese denker beskryf word om die verdeelde land weer saam te bring, word beskou as ’n simbool van die land se ingenieurswese en tegniese vermoë.
Lugmag vegvliegtuie het deel van die openingseremonie uitgemaak terwyl helikopters massas roosblare oor die standbeeld losgelaat het terwyl die land se eerste minister, Narendra Modi, voor die beeld gebuig het.
Vuurwerke, volksdanse en blommekranse het deel van die openingseremonie uitgemaak.
Dit kan nie ontken word dat groot standbeelde ’n instrument is wat deur politieke partye gebruik word om persone en figure uit die verlede onsterflik te maak om hulle hedendaagse belange en ideologië te versterk.
Alhoewel hierdie standbeeld die politikus as ’n nederige man in eenvoudige klere met ’n passiewe uitdrukking op sy gesig met arms wat kalm langs sy sye hang uitbeeld, val dit nie in die gewone klas van politieke beelde nie, maar die politieke inslag kan nie ontken word nie. Selfs die kaal tone wat uit die effe te groot sandale steek en die effense boepmagie kan dit nie verberg nie.
Die afgelope paar jaar word Indië getref deur ’n golf van monumente wat opgerig word waarvan die meeste die afgelope 15 jaar die lig gesien het.
Die strukture beeld in die meeste gevalle godsdienstige figure uit Hindu, Buddhisme en Jainisme uit.
Meer onlangse geskiedkundige figure soos die 17de-eeuse oorlogs koning, Shivaji, waarvan ’n 696 voet hoë standbeeld aan die Mumbai-kus besig is om te verrys. Die standbeeld sal na verwagting in 2021 voltooi wees om die ereplek as die wêreld se hoogste standbeeld van die Standbeeld van Eendrag, oor te neem en beeld die heerser uit waar hy gewapen met ’n swaard in sy een hand op die rug van ’n perd is.
Hooffoto: AFP


title: “Omgee” die Waardeweek-tema by HFM

maintext:
Hoërskool Frikkie Meyer het hulle Waardeweek vanaf 22 tot 25 Oktober aangebied waartydens daar elke dag, by wyse van iets wat aan die personeel of leerlinge gegee is, hulle gewys het dat hulle omgee.
Die “Omgee” het as volg verloop:
Maandag 22 Oktober – Koeldrank en Sjokolade is aan terrein personeel uitgedeel, terwyl die personeel hulle deel bygedra het deur aan die matriekulante in die saal ‘n pen uit omgee te oorhandig.
Dinsdag 23 Oktober – SR het vir die personeel ‘n noodhulp “kit” uitgedeel vir eksamentyd terwyl die kantoor Administrasie dames en van die ondersteuningspersoneel die boom van die jaar, ‘n geelhoutboom, geplant het.
Woensdag 24 Oktober – Personeel deel popcorn uit aan ouers by aflaaipunte by die skool.
Donderdag 25 Oktober – Graad 8 tot 11 leerlinge ontvang elkeen in hul registerklasse ‘n pen en kaartjie van die personeel om sterkte toe te wens met die komende eksamen.
Die personeel het Maandag 22 Oktober almal rooi aangehad en elke dag ‘n rooi hartjie gedra om “Omgee” te wys.
Dit was ‘n besonderse week by Frikkie Meyer en die personeel by hierdie mooi gebaar betrokke word hartlik bedank.


title: WRSA Wildsboeredag spreek verskeie fasette in die bedryf aan

maintext:
Deur Pieter Coetzee – Redakteur Kwêvoël
(Hierdie artikel is oorspronklik geskryf in opdrag van WRSA Thabazimb-kamer en word nou met hul goedkeuring geplaas
Wildbedryf Suid-Afrika, WRSA (Wildlife Ranching South Africa) Thabazimbi kamer, het Donderdag 15 Maart hul gereëlde Jaarlikse Boeredag op die Wildplaas Tembani Wildlife van die Morton familie net buite Thabazimbi aangebied.
Die dag is goed ondersteun met sowat 50 aktiewe belanghebbendes in die wildbedryf asook sakemanne uit ondersteunende bedrywe wat die dag bygewoon het.
Buiten die inligtingsessies waar onderwerpe soos vrugbaarheid van manlike diere, die moontlike implikasies van die eiendoms-waardasierol, wat tans beskikbaar is, en ‘n gesprek ook hoe om suksesvol te oorleef onder die huidige toestande wat in die wildbedryf heers, is ‘n praktiese opleiding-sessie ook aangebied waardeur wildplaaswerkers hulself beter kon voorberei op sake soos basiese noodhulp en brandbeheer.
Pieter Heyns van die Thabazimbi Sakekamer het wildboere meer toegelig oor die waardasierol wat tans te besigtig is. Die waardasierol gaan uiteindelik riglyne bied waarvolgens munisipale waardasies op eiendom regoor die hele land gedoen word.
Waardeerders is landwyd aangestel en moes die rol oor ‘n bestek van ses weke in terme van die Seksie 49 Kennisgewing opgestel word.
Die groot doel van hierdie waardasies is om die bestaande munisipale waardasies in lyn te bring met markwaarde en daardeur ‘n meer realistiese munisipale belastingskaal daar te kan stel.
In die Thabazimbi omgewing is dit onmoontlik om die bykans 5 500 plase plotte, besigheids- en residensiële fisies gedurende die tydperk te besoek en soos in die res van die land, is dit met behulp van inligting van onlangse satellietfoto’s asook vanaf webtuistes wat van besighede, wildplase, lodges en gastehuise verkry is, om ‘n redelike waardasie te doen.
Selfs spilpunte op ‘n plaas en die aantal wooneenhede speel ‘n rol in die waardasies.
Dit is daarom uiters belangrik dat boere hulself moet vergewis van die kriteria waarop hulle eiendom se waardasies gedoen is.
Sorg dat daar uitsluitsel is oor waarvoor wooneenhede gebruik word en die inkomste wat daaruit verdien kan word. Wooneenhede kan dalk leegstaan as gevolg van personeelvermindering of afskaling in die boerdery. Landbougrond is dalk onderbenut as gevolg van veranderde aanwending.
Wees net versigtig vir te ‘n lae waardasie aangesien banke se waardasie in die toekoms ook die munisipale markverwant waardasie in aanmerking sal neem. Dit kan dalk tot kredietinperkings lei indien jy as boer vir ‘n lening aansoek doen.
Nog ‘n groot rede hoekom jy jouself van die waardasie moet vergewis is omdat daar foute mag insluip en jy vir ‘n belaglik hoë of lae munisipale belasting verantwoordelik gehou mag word.
Dieselfde kriteria gaan ook vir jou eiendom wat jy in die dorp mag besit.
Die praatjie oor vrugbaarheidstoetsing by ramme en bulle in die wildbedryf het heelwat belangstelling ontlont aangesien daar soveel faktore by betrokke is.
Met beeste en skape is dit nie so ‘n werklike probleem nie aangesien dit ‘n redelike maklike proses is om saad te trek en die skrotum te ondersoek in terme van omtrek, nog ‘n parameter wat nie noodwendig ‘n groot rol speel in vrugbaarheidstoetse nie.
Genoeg vloeistof en sperms mag aanwesig wees maar steeds swak opbrengste lewer as gevolg van swemspoed en morfologie wat beteken dat ‘n onvrugbare sperm dalk die eiersel eerste bereik maar dit dan blokker vir ander sperms wat wel die eiersel kan bevrug.
Dr Morné de la Rey wat die praatjie gelei het, het genoem dat daar in gedagte gehou moet word dat wild nie so vrugbaar is as wat algemeen aanvaar word nie.
In klein kuddes soos byvoorbeeld drie vroulike diere wat deur een manlike dier gedek word kan dalk net twee lam of self net een met twee wat nie lam nie.
Hy het genoem dat sy ondervinding met groot troppe rooibokke die aanwas na die paar en lamseisoen maar sowat 60% is.
Daar is wel heelwat data sover dit skrotum omtrek aan betref waar die groter omtrek meer saad lewer. Hierdie data is beskikbaar vir die meeste wildspesies asook op die mees kritiekste tyd van vrugbaarheid in die manlike diere.
Dit kan egter nie geboekstaaf word nie aangesien daar heelwat grys areas is.
Hy het verder genoem dat die boer gewoonlik al die besonderhede van sy diere in terme van horinglengte, bou en dies meer ken, met die uitsluitsel van skrotum omtrek.
Boere word aangemoedig om waar die geleentheid hom voordoen om ook hierdie inligting op rekord te hou.
Wees versigtig met semen toetse aangesien die diere verdoof moet word om die toetse te kan doen. Dit is bekend dat die verdowing wel die juistheid van die toetse kan beïnvloed. So kan jy ‘n top teelram by jou jagkamp injaag. Moenie net op een toets se uitslag staatmaak nie.
Hy het boere gerus gestel dat elektriese stimulasie met ‘n skokstok nie ongemak by die manlike diere veroorsaak nie en beïnvloed beslis nie die uitkoms van ‘n vrugbaarheidstoets nie.
Hy het ook hierby genoem dat indien saad met ‘n naald getrek word, dit nie wys dat die buise wat die semen vervoer oop is nie, iets wat geredelik sigbaar is met die skokstok.
Wees ook versigtig met manlike diere met net een testikel. Die dier kan dalk baie vrugbaar wees maar die verskynsel is gewoonlik geneties oordraagbaar, ook na vroulike diere wat oor net ‘n enkel ovarium beskik. Hierdie word gewoonlik na die tweede geslag oorgedra.
Ander faktore wat die vrugbaarheid van die kudde kan beïnvloed is die dekbehendigheid en dekkapasiteit van die manlike diere. Dit is iets wat nie getoets kan word nie en beslis ‘n rol speel. Net so is ‘n manlike dier wat oor al hierdie eienskappe beskik en te veel vroulike diere wil dek terwyl sy saadproduksie nie kan bybly nie. Indien hy dan ander manlike diere boonop weghou is daar ‘n probleem.
Toetsing is gedurende die paringseisoen juis om hierdie rede nie betroubaar nie aangesien die sementelling afgewater kan wees.
Uit die bespreking het dit dan ook na vore gekom dat ‘n dominante vroulike dier ander van die manlike dier weghou.
De la Rey het boere aangemoedig om deeglike rekord van die diere te hou vandat hulle aangekoop is. Ken jou wild en waar moontlik hou rekord waar moontlik.


title: Brandstigting ondersoek na kerk afbrand

maintext:
Die Kerkgebou van die Hervormde Gemeente Rustenburg-kloof is Sondagoggend 25 November heeltemal verwoes deur ’n brand wat omstreeks 01:00 in die kerkgebou ontstaan het.
Citizen berig dat die woordvoerder van die polisie, kolonel Adele Myburg, aan hulle bevestig het dat ’n saak van brandstigting ondersoek word. Bewerings op sosiale media doen die rondte dat die brand in die Hervormde kerk in Geelhoutpark deur ’n petrolbom veroorsaak is.
Volgens Maroela Media het die sekuriteitsfirma die pastorie omstreeks 01:00 geskakel het en gesê dat iets by die kerk, sowat 15m vanaf die pastorie, skort.
Weens vrees vir sy veiligheid het die predikant, ds. Nardus Enslin, die firma versoek om iemand uit te stuur om ondersoek in te stel.
Die firma het na sowat 20 minute teruggeskakel om te sê dat die kerkgebou brand.
Volgens Yvette Enslin, eggenote van ds Enslin, het haar man uitgehardloop om te kyk wat aangaan terwyl sy hulle seun gaan wakker maak het. Vanuit die studeerkamer se balkon af was die vlamme, wat meters bo die dak van die kerk uitgelek het, toe reeds duidelik sigbaar.
Teen die tyd dat die brandweer twintig minute later op die toneel opdaag het was dit reeds te laat om enigiets uit die kerkgebou te red. Hulle kon daarin slaag om die kategese lokaal, waar net vensters gekraak het, langs die kerk asook die lapa te red.
Die kerk beskik nie oor ’n saal nie, maar word die lapa aangewend vir spesiale geleenthede. Dit sal dan ook dien as tydelike lokaal vir verdere eredienste tot tyd en wyl ander reëlings getref kan word.
Volgens die kurator van die hervormde Kerk se museum in Pretoria, ds Carel-Johann de Bruin, is dit die eerste Hervormde kerk wat sedert die Anglo-Boereoorlog in ’n brand vernietig word nadat die kerkgeboue van Trichardtsfontein en Dullstroom gedurende hierdie drie-jarige oorlog afgebrand is.
Die Kloof gemeente het gedurende 1974 die nuwe kerkgebou in gebruik geneem. (Foto’s: Facebook)